Kit me Kweyo Cwiny Jo ma Kinywarogi | Wi Lubele me Anyama\nWi Lubele—Me Akwana i Kacokke | Mai 2019\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 20\nKit me Kweyo Cwiny Jo ma Kinywarogi\n“Lubanga ma kweyo cwiny dano ducu . . . kweyo cwinywa i can ducu ma walimo.”—2 KOR. 1:3, 4.\nWER 134 Lutino Gubedo Mic pa Lubanga\n1-2. (a) Labol ango ma nyuto ni dano ducu kinywalogi ki miti me nongo kwe cwiny dok gitye ki kero me miyone? (b) I yo ma nining ma kiwano kwede lutino mukene?\nDANO ducu kinywalogi ki miti me nongo kwe cwiny dok gitye ki kero me kweyo cwiny jo mukene. Me labolle, ka latin matidi tye ka tuku ci opoto owano conge, en pol kare ringo bot Mamane nyo Babane. Lunywalle pe giromo cango bur meno, ento giromo kweyo cwinye. Guromo penyo latin-ni gin mutimme, gidunyo pig wange, ci giloko lok ma kweyo cwinye kun ginyutte mar, dok giromo bene keto yat i wang bur meno nyo giboyo woko. Ma pe orii, latin-ni ling woko dok romo dok cen ka tuku. I nge kare mo, conge-ni cang maber.\n2 Ento i kine mukene, kiwano lutino i yo marac adada. Lutino mogo kinywarogi i yo me buto. Lutino mogo kinywarogi kicel keken, ento mukene kinywarogi tyen mapol pi mwaki mapol. Kadi bed otimme kicel nyo tyen mapol, tim ma kit man weko bur matut i kwo pa latin. I kare mukene, kimako ngat ma onywaro latin-ni dok kimine pwod. I kine mukene, labal-li pe nongo pwod mo. Ento kadi bed kimiyo pwod ki labal-li cutcut, latin ma kinywaro-ni bedo ki arem cwiny kadi ka odoko dit.\n3. Kit ma kitito kwede i 2 Jo Korint 1:3, 4, miti pa Jehovah tye ningo, dok lapeny mene ma wabinyamo?\n3 Ka omego nyo lamego mo ma kinywaro i kare me tinone pud tye ka lweny ki arem cwiny pi tim meno, kony ango ma tye pire? (Kwan 2 Jo Korint 1:3, 4.) Nen ka maleng ni, miti pa Jehovah tye ni romine gunong mar ki kwe cwiny ma gimito. Kong dong wanyamu lapeny adek magi: (1) Pingo jo ma kinywarogi i kare ma gitino gimito kwe cwiny? (2) Anga ma twero kweyo cwinygi? (3) Watwero kweyo cwinygi i yo maber nining?\nPINGO KWE CWINY MITTE?\n4-5. (a) Pingo pire tek me niang ni lutino pat ki ludito? (b) Ka kinywaro latin moni, meno gudo genne i kom jo mukene nining?\n4 Jo mogo ma kinywarogi i kare ma gitino pud gimito kwe cwiny kadi wa i nge mwaki mapol. Pingo? Me niang pingone, omyero kong wange ni lutino gipat adada ki ludito. Tim marac gudo latin i yo marac makato dano madit. Nen kong labol mogo.\n5 Lutino gitye ki miti me bedo ki wat macok dok ki gen i kom jo ma gwokogi. Wat ma kit man weko giwinyo agonya dok pwonyogi kit me geno jo ma marogi. (Jab. 22:9) Tye me cwercwiny ni, pol pa lutino ma kinywarogi, kinywarogi ki i pacogi, dok pol jo ma nywarogi gubedo wadi nyo lurem macok. Turo gen pa latin i yo ma kit man twero weko doko tek bot latin me geno ngat mo keken, kadi wa i nge mwaki mapol.\n6. Pingo nywaro lutino i yo me buto obedo tim marac ma kelo awano madit?\n6 Lutino pe gitwero gwokke kengi, dok nywarogi i yo me buto obedo tim malik ma wanogi marac adada. Diyo lutino i tim me buto tektek ma peya guteggi i komgi, tamgi, nyo cwinygi dok ma karegi me rwatte i buto mupore i nyom peya oromo, twero kelo adwogi marac i kwogi. Ka ngat mo onywaro latin, man weko latin bedo ki tam ma pe tye atir i kom rwatte i buto, dok winyo ni konye pe, kun pe geno ngat mo.\n7. (a) Pingo yot adada pi jo ma gitye ki cwiny marac me bwolo lutino, dok gitwero timo man nining? (b) Goba ma kit meno twero kelo adwogi ango?\n7 Lutino pud peya gitye ki kero me tam matut ki moko tam, nyo me ngeyo ki gwokke ki i kom jami maraco calo ludito. (1 Kor. 13:11) Pi meno, yot adada pi jo ma gitye ki cwiny marac me bwolo lutino. Jo ma nywaro lutino gipwonyo lutino ki goba maraco adada, me labolle, giwaco ni bal-li obedo bal pa latin, ni lok man omyero pe ongene, ni pe tye ngat mo ma paro dok ma mito winyo lok meno kadi latin odoti, nyo bene ni tim buto i kin ludito ki lutino obedo yo acel me nyuto mar ma pe rac. Goba ma kit man twero nyweno wi latin ka odok i lok me buto pi mwaki mapol. Latin ma kit meno twero dongo ma tamo ni en konye pe, cwinye bedo ka pide dok tamo ni pe epore me nongo mar nyo kwe cwiny, kadi wa ki bot Lubanga.\n8. Pingo watwero bedo labongo akalakala mo ni Jehovah twero kweyo cwiny jo ma gitye ki arem?\n8 Dong pe tye me ur ni nywaro lutino i yo me buto kelo adwogi marac ma ri pi kwogi ducu. Man pud dong obedo tim marac dok macilo adada! Nya pa tim me nywaro lutino nyuto ka maleng ni watye ka kwo i kare me agikki, ma jo mapol ‘pe gimaro dano wadgi’ dok ‘jo maraco ki jo ma lugoba gitye ka medde ki bedo marac makato kare.’ (2 Tem. 3:1-5, 13) Tic pa Catan rac adada, dok tye me cwercwiny ka dano gitimo jami ma Larac-ci mito. Ento, Jehovah tek loyo Catan nyo luticce. En ngeyo jami ducu ma Catan timo. Watwero bedo labongo akalakala mo ni Jehovah ngeyo arem ma wakato ki iye, dok en twero miniwa kwe cwiny ma wamito. Watye ki mot ni watiyo pi “Lubanga ma kweyo cwiny dano ducu. En kweyo cwinywa i can ducu ma walimo, wek wan bene wabed ki twero me kweyo cwiny jo ma tye ki can mo mapatpat, kun wakweyo cwinygi i kit yo acel-lu ma Lubanga okweyo kwede cwinywa-ni.” (2 Kor. 1:3, 4) Anga kono ma Jehovah tiyo kwede me miyo kwe cwiny?\nANGA MA TWERO KWEYO CWINY JO MA KINYWAROGI?\n9. Ma lubbe ki lok pa Kabaka Daudi i Jabuli 27:10, ngo ma Jehovah bitimo pi jo ma lupacogi okwerogi woko?\n9 Jo ma lunyodogi pe ogwokogi nyo ma jo macok kwedgi aye onywarogi gimito kwe cwiny madwong. Kabaka Daudi oniang ni Jehovah aye ngat ma watwero geno ni bikweyo cwinywa kare ducu. (Kwan Jabuli 27:10.) Daudi onongo tye ki niye ni Jehovah bibedo Wego bot jo ma lupacogi okwerogi woko. Jehovah timo man nining? En tiyo ki luticce ma lugen. Omegiwa ki lumegiwa me kacokke gitye calo jo me ot botwa. Me labolle, Yecu oloko i kom jo ma guribbe kwede i woro Jehovah ni gubedo omegine, lumegine, ki mine.—Mat. 12:48-50.\n10. Lakwena Paulo oloko nining i kom ticce macalo laelda?\n10 Nen kong labol i kom kit ma jo me kacokke gitwero doko calo jo me pacowa. Lakwena Paulo onongo obedo laelda ma lagen dok ma tiyo matek. En oweko lanen maber, dok cwiny maleng oweko en otito ki jo mukene ni gulub lanene, kit ma en elubo kwede lanen pa Kricito. (1 Kor. 11:1) Nen kong kit ma Paulo oloko kwede i kom ticce macalo laelda: ‘Ento yam wabedo mamwol i kinwu macalo mego ma gwoko litinone.’ (1 Tec. 2:7) Luelda ma lugen i kare-ni bene giloko ki mwolo dok ki kica ka gitye ka tic ki ginacoya me kweyo cwiny jo ma mito kony.\nLumege ma guteggi pol kare gingeyo kweyo cwiny jo ma cwinygi cwer (Nen paragraf 11) *\n11. Ngo ma nyuto ni pe luelda keken aye myero gumi kwe cwiny?\n11 Tika luelda keken aye gikweyo cwiny jo ma kinywarogi? Pe. Wan ducu watye ki tic me ‘kweyo cwinywa kekenwa.’ (1 Tec. 4:17) Lumegiwa ma guteggi gitwero miyo kony maber adada bot lumege ma gimito kwe cwiny. Rwatte mada ni Lubanga Jehovah opore kekene ki mego ma kweyo cwiny latinne. (Ic. 66:13) Baibul tye ki lanen mapol pa mon ma gukweyo cwiny jo ma onongo gitye i peko. (Yubu 42:11) Jehovah pud dong bedo ki yomcwiny madit ka neno mon ma Lukricitayo i kare-ni ma gikweyo cwiny lumegigi ma tye ki arem cwiny! I kare mogo, luelda gipenyo lamego mo muteggi ka en twero konyo laminwa mo ma tye ki peko man. *\nWATWERO MIYO KWE CWINY NINING?\n12. Gin ango ma omyero wagwokke ki timone?\n12 Ngene kene ni, omyero wagwokke pe me penyo jami ma Lakricitayo moni pe winyo agonya me lok iye. (1 Tec. 4:11) Ento, ngo ma watwero timo pi jo ma gimito kony ki kwe cwiny? Kong wanenu jami abic ma wapwonyo ki i Baibul ma twero konyowa me kweyo cwiny jo mukene.\n13. Kit ma kitito kwede i 1 Luker 19:5-8, gin ango ma lamalaika pa Jehovah otimo pi Elia, dok watwero lubo lanene nining?\n13 Tim gin mo me konyo dano meno. I kare ma lanebi Elia onongo tye ka ngwec me laro kwone, cwinye otur marac adada ma onongo mito to woko. Jehovah ocwalo lamalaika mo me limo ki cuko cwiny Elia. Lamalaika-ni omiyo kony ma Elia mito i cawa meno kikome. En otedo cam mo manok pi Elia dok ocuko cwinye ni ocam. (Kwan 1 Luker 19:5-8.) Gin mutimme meno pwonyowa lok ada ma pire tek man: I kare mukene gin mo matidi ma watimo me nyuto kica twero kelo adwogi maber adada. Watwero nyuto ni wamaro ominwa nyo laminwa mo ma tye ki cwercwiny ka watimo gin mo pire calo tedo dek, mine mot mo matidi, nyo coyo kad mo me cuko cwinye. Ka pe wawinyo agonya me lok ki ngat-ti i kom kit ma en winyo kwede, ci watwero miyo kony i yo ma kitito malo-ni.\n14. Pwony ango ma wanongo ki i gin mutimme i kom Elia?\n14 Wek ngat ma cwinye otur-ni obed labongo lworo dok owiny agonya. Waromo nongo pwony mukene ki i gin mutimme i kom Elia. Jehovah otimo tango ma oweko lanebi man owoto wot mabor adada wa i wi Got Koreb. Nen calo Elia owinyo agonya i kabedo mabor man, ka ma onongo mwaki miya mapol angec Jehovah omoko gicikke ki jone. Romo bedo ni en otamo ni dong etye bor ki jo ma gimito neke. Pwony ango ma watwero nongo? Ka wamito kweyo cwiny jo ma kinywarogi, omyero kong wawek gubed agonya dok labongo lworo. Me labolle, luelda omyero wigi opo ni lamego ma tye ki arem cwiny matek twero bedo agonya ka tye ka mato cai i gange loyo ka kiloko kwede ki i Ot me Ker. Mukene dok romo winyo agonya ki i Ot me Ker aye ento pe ki gang.\nWatwero kweyo cwiny dano ka wadiyo cwinywa ka winyo lokgi, walego kwedgi ki cwinywa ducu dok wayero lok ma kweyo cwinygi (Nen paragraf 15-20) *\n15-16. Bedo ngat ma winyo lok maber kwako ngo?\n15 Bed ngat ma winyo lok maber. Baibul miyo tam ma atir man: “Dano acel acel myero owiny lok oyotoyot, ento pe myero orune me gamone.” (Yak. 1:19) Tika wabedo jo ma giwinyo lok maber? Waromo tamo ni wek wabed jo ma winyo lok, omyero wanen wang ngat meno laling labongo waco gin mo. Ento bedo ngat ma winyo lok kwako jami mapol. Me labolle, Elia otito cwercwinye bot Jehovah, dok Jehovah owinyo lokke. Jehovah oniang ni Elia onongo lworo omako, winyo calo etye kene, dok tamo ni ticce ducu konye pe. Ki mar, Jehovah ocobo pekone magi ki acel acel. En onyuto ni ada ewinyo lok pa Elia.—1 Luker 19:9-11, 15-18.\n16 Ka watye ka winyo lok pa omego nyo lamego mo, wanyuto ni wamare dok waparo pire nining? I kare mukene, lok mogo ma wayero ki diro twero nyuto kit ma wawinyo kwede. Iromo wacci: “Awinyo marac adada ni gin ma kit man otimme i komi! Pe omyero kiter latin mo keken marac kit meno!” Itwero bene penyo lapeny mogo manok me niang gin ma omego nyo lamego meno tye ka wacone. Itwero penye ni, “Itwero tita kong wek aniang maber gin ma itye ka wacone?” nyo “Aniang lokki-ni kit man . . . Tika aniang kakare?” Lok me mar ma kit meno twero cuko cwiny ngat-ti ni ada itye ka winyo lokke, dok itye ka yelle me niang maber.—1 Kor. 13:4, 7.\n17. Pingo omyero wadi cwinywa kun pe ‘warune me gamo’ lok?\n17 Gwokke adada ki ‘rune me gamo’ lok. Pe ingol doge ka en tye ka lok kun imiye tam nyo itiro tamme ma pe tye atir. Di cwinyi! I kare ma Elia otito tamme bot Jehovah, en oloko ki kiniga. I ngeye lacen, Jehovah ojingo niye pa Elia, ento en pud otito tamme ki kiniga aye kun nwoyo lokke macon ca. (1 Luker 19:9, 10, 13, 14) Man pwonyowa gin ango? I kare mukene mitte ni ngat ma cwinye tye ka cwer-ni otit kit ma en winyo kwede tyen mapol. Omyero wabed calo Jehovah, kun wawinyo lokke mot ma wadiyo cwinywa. Me ka rune me waco gin ma myero ngat meno otim, omyero wanyut cwiny me kica.—1 Pet. 3:8.\n18. Legawa twero bedo me kwe cwiny bot jo ma gitye ki arem nining?\n18 Leg kacel ki ngat ma tye ki arem kun itito kit ma Jehovah ki utmege me kacokke gimare kwede. Jo ma gitye ki turcwiny giromo winyo calo pe gitwero lega. Ngat meno twero winyo calo pe epore me lok ki Jehovah. Ka wamito kweyo cwinye, watwero lega kacel kwede kun walwongo nyinge. Watwero waco ki Jehovah kit ma wan kacel ki jo me kacokke wamaro kwede ngat ma cwinye otur-ri. Watwero lego Jehovah ni okwe dok ojing cwiny romone man ma pire tek tutwal-li. Lega ma kit man twero kweyo cwiny ngat-ti matek adada.—Yak. 5:16.\n19. Gin ango ma twero konyowa me yubbe me kweyo cwiny dano?\n19 Omyero iyer nyig lok ma cango dano dok ma cuko cwinygi. Tam ma peya iloko. Lok ma kiloko ata twero cwero cwiny dano adada. Lok me kica kweyo cwiny dano. (Car. 12:18) Leg bot Jehovah wek okonyi me nongo nyig lok me kica ma twero kweyo cwiny ngat meno. Wi myero opo ni pe tye lok mo ma twero konyo dano makato lok pa Jehovah ma tye i Baibul.—Ibru 4:12.\n20. Tam ango ma omege nyo lumegiwa mogo ma kinywarogi gitye kwede i komgi kekengi dok gin ango ma wamito ni gunge?\n20 Omege ki lumege mogo ma kinywarogi dong gumoko i cwinygi ni komgi cilo, konygi pe, pe kimarogi nyo bene ni girac ma pe tye ngat mo ma twero marogi. Man obedo lok ma pe tye atir! Pi meno, ti ki Ginacoya me poyo wigi ni Jehovah marogi matek. (Nen bok ma wiye tye ni “ Cuko Cwiny ma Tye i Ginacoya.”) Wi opo kit ma Jehovah otiyo ki lamalaika me jingo cwiny lanebi Daniel i kare ma cwinye otur. Jehovah onongo mito ni Daniel oniang ni pire tek bote. (Dan. 10:2, 11, 19) I yo acel-li, omege ki lumegiwa ma cwinygi cwer pigi tek bot Jehovah!\nCuko Cwiny ma Tye i Ginacoya\nGinacoya mene ma tye me kwe cwiny tutwal bot jo ma kinywarogi i yo me buto? Tye tyeng mapol ma watwero lok iye, ento waketo piny kany manok keken. I te tyeng acel acel, kinyuto kit ma watwero tic ki tyeng meno me konyo jo mukene.\nI kare mogo, twero nen calo ngat ma onywaro latin pe binongo pwod mo. Ento pe gitwero kanne ki bot Jehovah, ma winyo koko pa jo ma gin gunywaro-ni. Bedo ki gen i kom ngolo kop ma atir pa Jehovah twero konyowa me bedo ki kuc.\n“Aketo i tic tam ma tyeng man tye kwede dok atito gin ma i cwinya bot Jehovah, kun alege ni okonya abed ki tam ma opye mot. Pi lega teretere bot Jehovah, motmot acako nongo kwecwiny ki wic ma opye mot.”—Lok pa laelda ma kinywaro i yo me buto ma onongo pud tye ki mwaka abongwen keken.—Nen bene Jabuli 56:8-13.\nICAYA 41:10, 13\nTyeng magi oporo Jehovah ki Wego ma lamar ma gwoko luticce i kare me peko. Jo pa Lubanga i wi lobo ducu guneno ada pa lok man, kadi wa jo ma kinywarogi.\nICAYA 32:1, 2\n“Ayenyo kony ki bot luelda. Gubedo piny kweda tyen mapol dok gujalo cawagi me lok kweda. Gunyuto bene ni giparo pira dok guketo cwinygi ka winyo lokka. Gulego kacel kweda.”—Lok pa laminwa mo ma kipyedo ma pud tye ki mwaka abicel.\n1 JO KORINT 13:4, 7\nMyero wi opo i kom tyeng man ka ngat mo otitti ni kinyware i kare ma en pud latin. Pe iwac lok mo ma twero nyuto ni itye ki gung cwiny i lokke. Pol pa jo ma ginywaro lutino giwaco ki lutino ni kadi gudoti pe tye ngat mo ma biye lokgi. Lutino mukene gidongo kun gitamo ni meno lok ada. Pi meno, tam pi arem ma omego nyo lamego-ni tye ka wok ki iye, ci ikwe cwinye i yo ma itwero.\n2 JO KORINT 10:4, 5\nNywaro lutino i yo me buto pwonyo lutino me ye lok goba, ento Lok pa Lubanga twero turo kadi goba pa Catan ma omoko matek calo cel gogo.\n1 JON 3:19, 20\nKa cwinywa ngolo kop loyowa, ci wiwa myero opo ni Jehovah “dit kato cwinywa woko, dok ngeyo lok ducu.” Lokke twero moko ada man i wiwa: Piwa tek adada i wang Lubanga.\nNen dul me 24 i buk me Draw Close to Jehovah.\n21. Gin ango ma bitimme i kom lutim maraco ma pe giye ngut, ento gin ango ma wan ducu omyero wamok tamwa me timone i kare man?\n21 Ka wakweyo cwiny jo mukene, wapoyo wigi i kom mar pa Jehovah. Wiwa myero pe owil ni Jehovah obedo Lubanga ma ngolo kop atir. Pe tye tim mo keken me nywaro lutino ma en pe neno. Jehovah neno jami ducu, dok en bimiyo pwod ki jo ma nywaro lutino ma pe gungut. (Wel 14:18) Pi kare-ni, watute wunu me nyuto mar bot jo ma kinywarogi. Ma dong ber loyo, kweyo cwinywa me ngeyo ni Jehovah bicango matwal arem ducu ma Catan ki lobone okelo i kom dano! Cokcok-ki, wi dano dong pe bipo i kom jami ma kelo arem i cwinygi.—Ic. 65:17.\nPingo jo ma kinywarogi i kare ma gitino pud gimito kwe cwiny kadi wa i nge mwaki mapol anyim?\nNga ma myero okwe cwiny jo ma mito kony?\nYo maber ango ma watwero miyo kwede kwe cwiny?\n^ para. 5 Jo ma kinywarogi i yo me buto i kare me tinogi gikato ki i kwo matek adada kadi wa i nge mwaki mapol i anyim. Pwony man bikonyowa me niang pingo tye kit meno. Wabineno bene angagi ma gitwero kweyo cwiny jo ma kit meno. Me agikkine, wabinyamo yo mogo ma watwero kweyo kwede cwiny jo magi.\n^ para. 11 Ngat ma kinywaro-ni aye myero omok tamme pire kene ka mitte ni onong kony ki bot ludaktari nyo pe.\n^ para. 76 LOK I KOM CAL: Lamego muteggi tye ka kweyo cwiny laminwa mo mukene ma cwinye tye ka cwer.\n^ para. 78 LOK I KOM CAL: Luelda aryo gulimo laminwa ma cwinye tye ka cwer-ri. En olwongo lamego muteggi ca me bedo tye.\nMar ki Ngolo Kop Atir i Kacokke pa Lukricitayo\nMar ki Ngolo Kop Atir ka Wakemme ki Tim Maraco\nPe Iwek “Ryeko me Lobo Man” Obwoli\nDong Dironi me Kwan i Yo Matut!\nText Yero Bukke me kompiuta me akwanya WI LUBELE—ME AKWANA I KACOKKE Mai 2019\nWI LUBELE—ME AKWANA I KACOKKE Mai 2019


1 Tekwaro 23 ACO85 - Ka Daudi doŋ oti ma mwakane doŋ - Bible Search\n1 Tekwaro 22 1 Tekwaro 24\n1 Tekwaro 23\n1-Ka Daudi doŋ oti ma mwakane doŋ dwoŋ, ci ocako keto wode Solomon obedo kabaka ma loyo Icrael.\nLwak dul pa Lulevi ki ajwagi ki dog ticgi\n2Daudi ocoko ludito ma i Icrael ducu, kacel ki ajwagi ki Lulevi. 3Gikwano Lulevi ducu ma ditogi romo mwaka pyeradek dok kwede malo, ci wel co ducu oromo alip pyeradek wiye aboro. 4Daudi owacci, “Jo alip pyeraryo wiye aŋwen ki i komgi gibiketogi ka tic i ot pa Rwot; jo alip abicel gibibedo jagi ki luŋolkop; 5jo alip aŋwen gibibedo lugwok-doggola, ki jo alip aŋwen gibipako Rwot ki jami wer ma yam atiyo pi pake kwede.” 6Ci Daudi opokogi i dul muporo awobe pa Levi, Gercom, Kokat ki Merari.\n7Litino awobe pa Gercom gin aye Ladan ki Cimei. 8Litino awobe pa Ladan gin aye Jekiel ma laditgi, ki Jetam ki Joel, gin adek. 9Litino awobe pa Cimei gin aye Celomot, Kajiel ki Karan, gin adek. Magi gin aye ludito kaka pa Ladan ma i odi pa kwarogi. 10Litino awobe pa Cimei gin aye Jakat, Jina, Jeuc ki Beria. Jo aŋwen-nu gin aye litino awobe pa Cimei. 11Jakat aye onoŋo laditgi, ki me aryone Jija; ento Jeuc ki Beria pe gunywalo awobe mapol, mumiyo gikwanogi macalo dog ot ma kwarogi acel.\n12Litino awobe pa Kokat gin aye Amram, Ijar, Kebron ki Ujiel, gin aŋwen. 13-Litino awobe pa Amram gin aye Aron ki Moses. Aron gibolle tic me kwero jami maleŋ makato, wek en ki litino awobene guwan odok eceta i nyim Rwot matwal, dok guti bote, gulam gum i nyiŋe matwal. 14Ento litino awobe pa Moses ma dano pa Lubaŋa yam gikwanogi i kin kaka pa Levi. 15Litino awobe pa Moses gin aye Gercom ki Eliejer. 16Litirro awobe pa Gercom: Cebuel aye laditgi. 17Litino awobe pa Eliejer: Rekabia aye laditgi. Eliejer pe onywalo litino awobe mukene, ento Rekabia onywalo litino awobe mapol mada. 18Litino awobe pa Ijar, Celomit aye laditgi. 19Litino awobe pa Kebron gin aye Jeria ma laditgi, ki me aryone Amaria, me adekke Jakajiel, ki me aŋwenne Jekameam. 20Litino awobe pa Ujiel gin aye Mika ma laditgi, ki me aryone Icia.\n21Litino awobe pa Merari gin aye Makali ki Muci. Litino awobe pa Makali gin aye Eleajar ki Kic. 22Eleajar oto ma pe onywalo awobe, onywalo anyira keken; ento ludoggolagi ma awobe pa Kic aye gunyomogi. 23Litino awobe pa Muci gin aye Makali, Eder ki Jeremot, gin adek.\n24Magi aye litino awobe pa Levi ma i odi pa kwarogi, ma gin ludito kaka ma i odi pa kwarogi kit ma yam gicoyogi kwede, ma lubo wei ki nyiŋ dano ki acel acel ma ditogi romo mwaka pyeraryo dok kwede malo, ma gibedo ka tiyo tic i ot pa Lubaŋa. 25Pien Daudi onoŋo owacci, “Rwot Lubaŋa pa Icrael doŋ omiyo kuc ki jone; en doŋ bedo: i Jerucalem matwal. 26-Pi meno Lulevi pe doŋ gimitogi pi tiŋo kema pa Rwot, kadi jami mo ma gitiyo kwede.” 27Pi lok ma Daudi oloko me agikkine omiyo gicoyo wel Lulevi ma ditogi romo mwaka pyeraryo ki dok kwede malo. 28-En dok owacci, “Ticgi bibedo me konyo awobe pa Aron ka tic i ot pa Rwot, kun gigwoko dyekal ki kicika odi matinone, gilonyo jami maleŋ ducu, dok gitiyo kit tic mu kene ducu ma i ot pa Lubaŋa. 29Dok ikonyo bene ki kela mugati ma giketo i nyim Rwot, ki moko kwon me gityer me moko kwon, ki capat mareppe ma tobi pe iye, ki gityer me moko kwon ma gitedo i otako nyonyo, ki gityer me moko kwon ma girubo ki moo, ki gin pimo pek ki dwoŋ pa jami mapatpat. 30Gin gibicuŋ ka miyo pwoc ki pak bot Rwot odiko odiko, ki otyeno otyeno bene kumeno, 31ki i kare ducu ma gityero gitum awaŋa bot Rwot i cen cabit, ki i por dwe, ki i nino maditogu, gibicuŋ i nyim Rwot kare ducu, kun gilubo wel jo ma giciko. 32Gibigwoko kema me rwatte ki kabedo maleŋ kit meno, dok gibikonyo utmegigi, awobe pa Aron, i ticgi ma i ot pa Rwot.”


Wel 26 ACO85 - I ŋe two gemo Rwot owaco bot Moses ki - Bible Search\nKwano Wel jo Icrael i Moab\n1-I ŋe two gemo Rwot owaco bot Moses ki ajwaka Eleajar wod pa Aron ni, 2“Kwan Wel jo Icrael ducu, cakke ki i kom jo ma ditogi romo mwaka pyeraryo dok kwede malo, kun ilubo dog odi pa kwarogi, jo Icrael ducu ma romo cito ka lweny.” 3-4Ci Moses ki ajwaka Eleajar guloko ki ludito i lobo aroo me Moab i ŋet Jordan ma cok ki Jeriko ni, “Wukwan Wel dano cakke ki i kom jo ma ditogi romo mwaka pyeraryo dok kwede malo,” macalo Rwot ociko ki Moses. Jo Icrael ma yam gua ki i lobo Ejipt gubedo jo magi:\n5Jo me kaka pa Reuben ma obedo latin kayo pa Yakobo ma nyiŋe mukene Icrael-li gin ene: Likwayo pa Kanok, Pallu. 6Kejeron ki Karmi. 7Meno aye doggola pa jo pa Reuben; welgi ducu oromo alip pyeraŋwen wiye adek, ki miya abiro ki pyeradek. 8Likwayo pa Pallu gin aye Eliab, 9ki awobene Nemuel, Datan ki Abiram, Magi aye Datan ki Abiram ma lwak guyero ma gupyem ki Moses ki Aron kun gibedo i kin lwak pa Kora i kare ma gujem i kom Rwot. 10Lobo oŋamo doge omwonyogi woko ci guto kacel ki Kora i kare ma mac owaŋo dano miya aryo ki pyerabic, otyekogi woko, ci nyiŋgi odoko lok aboka me juko dano. 11Ento awobe pa Kora pe guto.\n12Jo me kaka pa Cimeon gin ene: likwayo pa Nemuel, Jamin, Jakin, 13Jera ki Caul. 14Meno aye doggola pa jo pa Cimeon; welgi ducu oromo alip pyeraryo wiye aryo, ki miya aryo.\n15Jo me kaka pa Gad gin ene: likwayo pa Jepon, Kagi, Cuni, 16Ojini, Eri, 17Arod ki Areli. 18Meno aye doggola pa jo pa Gad; welgi ducu oromo alip pyeraŋwen, ki miya abic.\n19Kaka pa Juda, Er ki On an ma awobe pa Juda yam guto con i lobo Kanaan. 20Doŋ jo me kaka pa Juda gin ene: Likwayo pa Cela, Perej ki Jera, 21ki pa Kejeron ki Kamul ma awobe pa Perej. 22Meno aye doggola pa jo pa Juda; welgi ducu oromo alip pyerabiro wiye abicel ki miya abic.\n23Jo me kaka pa Icakar gin ene: likwayo pa Tola, Puwa, 24Jacub ki Cimron. 25Meno aye doggola pa jo pa Icakar; welgi ducu oromo alip pyerabicel wiye aŋwen, ki miya adek.\n26Jo me kaka pa Jabulon gin ene: likwayo pa Cered, Elon ki Jaleel. 27Meno aye doggola pa jo pa Jabulon; welgi ducu oromo alip pyerabicel, ki miya abic.\n28Jo me kaka pa Yucepu gin aye likwayo pa Manace ki Epraim.\n29Kaka pa Manace. Makir wod pa Manace onywalo Gilead. 30Jo pa Gilead gin ene; likwayo pa Iejer, Kelek 31Aciriel, Cekem, 32Cemida ki Keper. 33Jelopekad wod pa Keper onywalo anyira keken, awo bene pe, Nyiŋ anyirane Makala, Noa, Kogla, Mirika ki Tiŋa. 34Meno aye doggola pa jo pa Manace; welgi ducu oromo alip pyerabic wiye aryo, ki miya abiro.\n35Jo me kaka pa Epraim gin ene: likwayo pa Cutela, Beker, Takan, 36ki pa Eran ma wod pa Cutela. 37Meno aye doggola pa jo pa Epraim; welgi oromo alip pyeradek wiye aryo, ki miya abic. Meno ducu gubedo Likwayo pa Yucepu.\n38Jo me kaka pa Benjamin gin ene: likwayo pa Bela, Acibel, Akiram, 39Cepupam, Kupam, 40ki pa Arud ki Naaman ma awobe pa Bela. 41Meno aye doggola pa jo pa Benjamin; welgi ducu oromo alip pyeraŋwen wiye abic, ki miya abicel.\n42Jo me kaka pa Dan gin ene: likwayo pa Cukam. 43Doggola ducu pa likwayo pa Cukam Wel danogi oromo alip pyerabicel wiye aŋwen, ki miya aŋwen.\n44Jo me kaka pa Acer gin ene: likwayo pa Imna, Icivi ki Beria, 45ki pa Keber ki Malkiel ma awobe pa Beria. 46Nya pa Acer nyiŋe obedo Cera. 47Meno aye doggola pa jo pa Acer; welgi ducu oromo alip pyerabic wiye adek, ki miya aŋwen.\n48Jo me kaka pa Naputali gin ene: likwayo pa Jajeel, Guni, 49Jejer ki Cilem. 50Meno aye doggola pa jo pa Naputali; welgi ducu oromo alip pyeraŋwen wiye abic, ki miya aŋwen. 51Wel jo Icrael ducu oromo alip miya abicel ki acel, ki miya abiro ki pyeradek.\n52-Ci Rwot owaco bot Moses ni, 53“Ibipoko lobo i kin kaka magi obed me aleyagi kun ilubo wel nyiŋgi ma gicoyo. 54Ibimiyo dul lobo malac bot kaka maditone ki dul lobo manok bot kaka matino; dul lobo me aleyagi gibipoko ma oporo wel dano ma i kaka mo-ni. 55Lobo gibipoko ki bolo kwir kun lubo kaka pa kwarogi. 56Gibilimo lobo me aleyagi muporo dit pa kaka acel acel kun lubo kit ma kwir opoto kwede.”\nKaka pa Levi\n57Jo me kaka pa Levi gin aye doggola pa Gercon, Kokat ki Merari, 58kacel ki likwayo pa Libni, Kebron, Makali, Muci ki Kora, Kokat onywalo Amram, 59ma dakone obedo Yokobedi nya pa Levi ma onywalo i Ejipt. Yokobedi onywalo Aron ki Moses ki lam ingi Miriam ki Amram. 60-Aron onywalo Nadab, Abiu, Eleajar ki Itamar, 61-ento Nadab ki Abiu guto woko i kare ma gutyero mac mapat i nyim Rwot, kit mac ma yam pe ocikogi kwede. 62Gikwano wel jo Levi ducu ma co, cakke i kom jo ma ditogi romo dwe acel dok kwede malo, Welgi oromo alip pyeraryo wiye adek: ento welgi yam pe gikwano i kin jo Icrael, pien pe gipoko botgi dul lobo mo me aleyagi i kin jo Icrael.\nKaleb ki Yocwa aye gudog makwo\n63Meno gin aye jo ma Moses ki ajwaka Eleajar gukwanogi i lobo aroo me Moab i ŋet Jordan, ma cok ki Jeriko. 64Ento pe tye ŋat mo acel i kingi ki i kin jo ma yam Moses ki ajwaka Aron gukwanogi i kare ma gukwano wel jo Icrael i tim me Cinai ca. 65-Onoŋo yam Rwot owaco pigi bot Moses ni, “Gibito woko i tim,” ci dano mo pe odoŋ ki i kingi, kono nyo Kaleb wod pa Jepune ki Yocwa wod pa Nun keken aye gudoŋ.


Luŋolkop 12 ACO85 - Jo Epraim guywayo mony, guŋolo - Bible Search\nLuŋolkop 11 Luŋolkop 13\nJeputa ki jo Epraim\n1Jo Epraim guywayo mony, guŋolo loka, guo i Japon, guwaco bot Jeputa ni, “Piŋo icito ka lweny i kom jo Ammon, ci pe ilwoŋowa wacito kwedi? Wabiwaŋo wii woko i odi.” 2Jeputa ogamo doggi ni, “An ki lwakka yam wabedo ki mone madit ki jo Ammon, ento ka alwoŋowu, wun pe wulara ki i ciŋgi. 3Ka aneno ni pe wutwero lara, ci adyero koma aŋolo loka ca i kom jo Ammon, ci Rwot omiyogi i ciŋa, Piŋo tin dok wubino bota ka lweny i koma?” 4Ci Jeputa ocoko jo Gilead ducu, olwenyo ki jo Epraim, ci jo Gilead guloyo jo Epraim. Onoŋo jo Epraim guwacci, “Wun jo Gilead ma wubedo i kin jo Epraim ki Manace, wun giwu jo Epraim aye ma yam wuriŋo wularo komwu.” 5Mumiyo jo Gilead gumako waŋ wat ducu me kulu Jordan pi geŋo jo Epraim. Ka dano mo i kin jo Epraim ma oriŋo olaro kome owacci, “Wek aŋol akat loka ca,” ci jo Gilead giwaco bote ni, “In i jo Epraim?” Ka ogamo ni, “Pe,” 6ci giwaco bote ni, “Koŋ iwac Cibolet,” ci en wacci, “Sibolet,” pien pe twero lwoŋone maber matir; ci gimake, gineke woko i waŋ wat kunnu. Jo Epraim guto ma romo alip pyeraŋwen wiye aryo i nino meno.\n7Jeputa obedo laŋolkop i Icrael pi mwaka abicel, Ka Jeputa ma Lagilead oto, ci giyike i gaŋŋe ma i Gilead.\nIbijan Elon ki Abudon\n8Dano ma olube me bedo laŋolkop i Icrael obedo Ibijan, dano me Beterekem. 9En yam tye ki awobene pyeradek, ki anyira pyeradek. Omiyo anyirane ginyomogi i kaka mukene, dok okelo anyira ma i kaka mukene pyeradek pi awo bene. Obedo ka ŋolo kop i Icrael pi mwaka abiro. 10Ka Ibijan oto, ci giyike i Beterekem.\n11Ci Elon Lajabulon dok olubo kore, obedo laŋolkop i Icrael. Obedo ka ŋolo kop i Icrael pi mwaka apar. 12Ka Elon Lajabulon oto, ci giyike i Aijalon i lobo pa jo Jabulon.\n13Ki I ŋeye dok Abudon wod pa Ilel ma Lapiraton aye obedo laŋolkop i Icrael. 14Yam tye ki awobene pyeraŋwen ki likwaye pyeradek ma giwoto ki kanagi pyerabiro. Obedo ka ŋolo kop i Icrael pi mwaka aboro. 15Ka dok Abudon wod pa Ilel ma Lapiraton oto, ci giyike i Piraton ma i lobo Epraim, i lobo godi pa jo Amalek.


Jo Kolocai 1 ACO85 - Waraga man oa ki bot Paulo ma en - Bible Search\nJo Pilipi 4 Jo Kolocai 2\nJo Kolocai 1\n1Waraga man oa ki bot Paulo ma en lakwena pa Yecu Kricito pi mit pa Lubaŋa, ki bot ominwa Temceo.\n2Bot jo pa Lubaŋa ki utmego ma genne i Kolocai, ma gitye i Kricito: Lubaŋa Wonwa omiwu kica kikuc.\nLega pa Paulo pi jo pa Lubaŋa ma gitye i Kolocai\n3Wapwoyo Lubaŋa Won Rwotwa Yecu Kricito kare ducu ma walego piwu, 4pien wawinyo pi niyewu i kom Kricito Yecu ki pi marwu ma wumaro kwede jo pa Lubaŋa ducu. 5Meno ducu obino pi gin ma wugeno ma gikano i polo piwu, ma yam doŋ wuwinyo pire con i lok me ada, ma en aye lok me kwena maber 6mubino botwu. Tye bene ka nyako nyige kun nya doŋo i wi lobo ducu i kit yo acel-lu, macalo tye ka timme botwu, cakke i nino ma wuwinyo iye, ka doŋ oweko wuniaŋ i kica pa Lubaŋa i ada, 7-kit ma yam Epapira opwonyowu kwede, ma en latic wadiwa ma wamaro. En latic pa Kricito piwa ma genne. 8En bene mutittiwa pi mar ma wutye kwede i Cwiny Maleŋ.\n9Cakke i nino ma wawinyo pire, walego Lubaŋa piwu ma pe wakeŋ, kun walego ni myero dok wuniaŋ matut i gin ma en mito, kun wubedo ki ryeko ki niaŋ ducu ma Cwiny Maleŋ miyo. 10En okonywu, wek kwowu obed ma myero bot Rwot, ma yomo cwinye maber, kun wutiyo tic mabeco ma miyo kwowu nyak nyig madwoŋ, dok wumedde bene ka ŋeyo Lubaŋa. 11Lubaŋa omiwu tek ducu ma rwatte ki twero me deyone, wek wucir can ducu kun wudiyo cwinywu i yo ducu ki yomcwiny. 12Wumi pwoc bot Lubaŋa Won ma omiyowa twer me nywako kacel ki jone maleŋ jami ducu ma en bimiyo botgi i leŋpiny. 13En ceŋ olarowa ki i loc me piny macol ci okobowa woko i te loc pa Wode ma emaro. 14-Koko dano, ma en aye weko bal, a ki bote.\nKricito en lawi jami ducu\n15Kricito obedo cal pa Lubaŋa ma pe nen-ni, latin kayo me ginaketa ducu ma Lubaŋa oketo, 16pien i en Lubaŋa ocweyo jami ducu, gin ma tye i polo ki gin ma tye i wi lobo, gin ma nen ki gin ma pe nen, kadi wa wegi komker ki wegi dito, ki luloc, ki wegi twer ducu. Jami ducu yam giketo pi twerre dok pire bene. 17En aye mukwoŋo katti ati ki jami ducu, dok bene i en jami ducu ribbe kacel. 18-En aye wic, ki jo muye en gubedo kome. En obedo acakki, en mukwoŋo cer ki i kin jo muto, wek etel yo i kin jami ducu. 19Pien Lubaŋa oye bedo i en wek epoŋ iye i kit yo ducu ma en tye kwede; 20-dok bene oye dwoko jami ducu bote i Kricito, gin ma tye i wi lobo ki gin ma tye i polo, kun Kricito okelo kuc pi remo me tone i kom yatariya.\n21Wun yam wupokke woko ki Lubaŋa; onoŋo wubedo lukworre i tamwu, kun wutimo gin maraco. 22Ento kombeddi doŋ pi to pa Wode ma con odoko dano, en odwokowu woko bote, wek ekelwu i nyime ma noŋo wutye maleŋ, dok bene ma wutye laboŋo bal mo, ma lok mo marac pe i komwu. 23Wumedde me bedo ki niye, kun wucuŋ matek, dok wumoko woko likiŋ ma pe wuleŋŋe ki i gen me lok me kwena maber ma doŋ wuwinyo, ma gitito bot ginaketa ducu ma tye i te polo, dok bene an Paulo kikoma yam adoko latic pire.\nTic pa Paulo bot jo muye Kricito\n24Kombeddi an gira cwinya yom i can ma aneno piwu, pien pi arem ma atye ka cirone i koma, atye ka miyo kony me tyeko gin murem i can pa Kricito, pi kome, ma en aye jo muye en. 25Pire omiyo yam adoko latic ma konyo lwak man, pi tic ma Lubaŋa omiya piwu, wek ami lok pa Lubaŋa oŋene. 26En muŋ mukanne pi kare malac bot lwak mapol ata, ento kombeddi doŋ Lubaŋa omiyo onen woko ka maleŋ bot jone.\n27Lubaŋa gire otamo ni emi jone guŋe kit ma muŋ man pire dit kwede i kin Lurok, dok me deyo madwoŋ, i mitine kene. Muŋ meno en ene, ni, Kricito bedo i iwu, miyo wubedo ki gen me nywako deyo pa Lubaŋa. 28Wan watuco pi Kricito kun waciko jo ducu, dok bene wapwonyo jo ducu ki ryeko ducu, wek wakel dano acel acel i nyim Lubaŋa ma doŋ oteggi i Kricito. 29Man aye gin mumiyo ayelle matek, kun acukke ki tekone madwoŋ ma tye ka tic i iya.


Nwoyo Cik 13 ACO85 - “Ka ce lanebi mo onen i kinwu, nyo - Bible Search\nNwoyo Cik 12 Nwoyo Cik 14\nNwoyo Cik 13\n1“Ka ce lanebi mo onen i kinwu, nyo lalek lek mo, miyo wu lanyut nyo taŋo mo, 2ka ce lanyut nyo taŋo ma otitti pire-ni otimme kakare, ce en owacci, ‘Wek doŋ walub kor lubaŋa mukene,’ ma yam pe iŋeyo, ‘wacak worogi,’ 3pe iwiny dog lanebi meno, lalek meno; pien noŋo Rwot Lubaŋawu tye ka temo cwinywu wek eŋe ka wumaro Rwot Lubaŋawu ki cwinywu ducu ki tipowu ducu. 4Wulub kor Rwot Lubaŋawu kun wulworo en dok wugwoko cikke ducu; wuwor doge, wuti bote kun wucuŋ i kome matek. 5Ento nyo lalek meno wubineko woko, pien opwonyo dano ki jemo i kom Rwot Lubaŋawu, ma yam okwanyowu woko ki i lobo Ejipt, okokowu ki i ot me opii, ci en bimiyo wuweko yo ma yam Rwot Lubaŋawu ociko ni wulubi. Kit meno miyo wubijwero gin marac woko ki i kinwu.\n6“Ka ce omeru mo ma wod pa meni, nyo wodi, nyo nyari, nyo damaroni kikome, nyo laremi ma imaro ki kwoni ducu, obiti i muŋ kun wacci, ‘Wek wacit ka woro lubaŋa mogo mukene,’ ma noŋo in kikomi nyo kwarowu yam pe guŋeyo, 7lubaŋa pa rok ma gurumowu dyere-ni, kadi ma gitye ka ma cok kwedwu nyo gitye ka mabor, nia i agikki lobo tuŋ cel cito kwede i agikkine tuŋ cel, 8pe iye doge, pe iwiny lokke, pe kica omaki i kome, pe imuŋ lokke; 9ento ibineke woko. Ciŋi aye bikwoŋo poto i kome me neke, lacen ciŋ lwak ducu bipoto i kome. 10Ibicele ki got ineko woko, pien obedo ka yenyo yo me kwanyi woko ki bot Rwot Lubaŋawu ma yam okwanyowu woko ki i lobo Ejipt, ki i ot me opii. 11Ci jo Icrael ducu gibiwinyo pire, ci gibilworo, miyo pe gibinwoyo timo bal marac macalo meno i kinwu.\n12“Gwok nyo i gaŋ mo ma Rwot Lubaŋawu bimiyowu me bedo iye wubiwinyo ni 13jo mogo ma kitgi raco, ma gin jowu kikome, guywayo tam pa jo ma bedo i gaŋ meno kun giwacci, ‘Wubin wacitu ka woro lubaŋa mukene,’ ma yam pe wuŋeyo. 14Myero wupeny lokke kun wuyenyo tere motmot; ka ce onen ni lokke otimme ada, ma gimoko ni lok me kwer macalo meno otimme i kinwu, 15ci wubineko jo ma gibedo i gaŋ meno woko ki pala lucwan, wujwerogi woko ducu liweŋ, Jo ducu ma tye iye, ki lim makwo bene ma tye iye, myero gutum woko ki pala lucwan. 16Wubicoko jami ma wuyako-ni ducu, wugurogi i dyekal ka maleŋ, ci wubiwaŋo gaŋ meno ki jami ducu ma tye iye woko ki mac, obed gitum ma giwaŋo ducu ki berre bot Rwot Lubaŋawu. Bibedo wi odur matwal; pe dok gibigero iye gaŋ mo. 17Gin mo ma gidyero bot Rwot pe wubiweko doŋ i ciŋwu, wek Rwot okwany kinigane mager twatwal-li woko. Bitimowu kica kun nyuto cwiny me kica i komwu, ci miyo wunya mapol kit ma yam okwoŋo kwede bot kwarowu-ni, 18ka ce wuworo dog Rwot Lubaŋawu, wumako cikke ducu ma acikowu kwede tin-ni dok wutiyo gin ma nen atir i waŋe.


1 Jo Korint 5 ACO85 - Atye ka winyo lok ni tim mo me - Bible Search\n1 Jo Korint 4 1 Jo Korint 6\n1 Jo Korint 5\nLok ma giŋolo i kom lutim kwele\n1-Atye ka winyo lok ni tim mo me kwele kwele tye i kinwu. Tim me kwele ma kit meno gire pe nen wa i kin jo ma pe ŋeyo Lubaŋa, ni tye dano mo i kinwu ma omayo ci-wonne ci tye ka bedo kwede macalo dakone. 2Pud bene wuwakke pire! Cwinywu pe myero ocwer, wek giryem ŋat ma otimo kit tim macalo meno woko ki i kinwu?\n3An ki tuŋ bota, kadi ape kunnu, cwinya tye botwu kunnu; kit macalo atye kunnu-ni doŋ atyeko ŋolo kop woko i kom dano meno ma doŋ otimo tim marac-ci. 4Myero wucokke kacel i nyiŋ Rwotwa, ma noŋo an bene atye kwedwu i cwiny ki tek pa Rwotwa Yecu, 5ka doŋ wumi dano macalo man bot Catan wek onek kome woko, wek cwinye aye obilarre i nino pa Rwot. 6-Wakkewu-ni pe ber. Pe wuŋeyo ni tobi matidi mo yenyo moko ducu ma girubo me tedo mugati? 7-Wukwany tobi macon woko, wek wubed mugati manyen. I adane, tobi pe i komwu, pien latin romowa me Kato (Paska) doŋ gityero woko, en aye Kricito. 8-Pe doŋ myero wakweru Katowa ki tobi macon, en tobi me raccwiny ki tim mogo maraco, ento myero wakweru ki mugati ma tobi pe iye, ma en aye leŋ ic ki ada.\n9Yam acoyo botwu i waragana ni meno, pe wuribbe ki jo ma gitimo tim kwele. 10Pe onoŋo aloko i kom dano me lobo-ni ma gitimo tim kwele, nyo luworo me jami, ki luyak, nyo jo ma woro cal jogi. Pe kumeno; ka kuman onoŋo myero wua woko ki i lobo. 11I adane acoyo botwu ni pe wuribbe ki ŋat mo ma gilwoŋo ni dano pa Kricito, ka otimo tim kwele, nyo ka en obedo laworo me jami, nyo obedo dano ma woro cal jok, gwok nyo layet dano, lamero nyo layak; pe wunywak cam kacel ki kodi dano-nu. 12Meno pe ticca me ŋolo kop i kom jo ma pe guye Yecu. Lubaŋa aye ma biŋolo kop i komgi. Pe myero wun aye wuŋol kop i kom jo muye Lubaŋa ma gitye i kinwu? 13-Wuryem dano marac woko ki i kinwu.


1 Tekwaro 11 ACO85 - Lacen jo Icrael ducu gucokke bot - Bible Search\n1 Tekwaro 10 1 Tekwaro 12\n1 Tekwaro 11\nDaudi odoko kabaka me Icrael kacel ki Juda\n(2 Cam 5.1-5)\n1Lacen jo Icrael ducu gucokke bot Daudi i Kebron, ci guwacci, “Nen ba, wan aye wa cogo komi ki riŋo komi. 2I kare macon ca, wa i kare ma onoŋo Caulo aye kabaka ma loyowa, in yam itelo wi jo Icrael ka gicito ka lweny, idwokowa paco bene, Rwot Lubaŋani bene nene owaco boti ni, ‘In aye ibibedo lakwa lwakka jo Icrael, dok ibibedo laker ma loyogi.’ ” 3Kit meno ludoŋo pa jo Icrael ducu gubino bot kabaka i Kebron. Kabaka Daudi oketo gicikke kwedgi i Kebron i nyim Rwot, ci guwiro Daudi obedo kabaka ma lo yo jo Icrael, kit ma yam Rwot oloko ki i dog Camuel.\n(2 Cam 5.6-10)\n4-Daudi ki jo Icrael ducu gucito i Jerucalem, ma en aye Jebuc, ka lweny i kom jo Jebuc ma gibedo i lobo kunnu. 5Jo ma gibedo i Jebuc onoŋo guwaco bot Daudi ni, “In pe ibidonyo kany.” Ento Daudi ocito omayo gogo me Cion woko, ci odoko gaŋ kalle. 6Daudi owacci, “Dano ma bikwoŋo neko jo Jebuc, en aye bibedo ladit ma lawimony.” Ci Joab wod pa Ceruya okwono ito kunnu ci en odoko laditgi. 7Daudi ocako bedo i cel gogo, mumiyo gilwoŋo ni, Gaŋ kai pa Daudi. 8Daudi ogero gaŋ madit orumo woko likiŋ, cakke ki i Millo; Joab ogero odi mukene ma i gaŋ ma yam oballe. 9Daudi omedde odoko dit twatwal, pien onoŋo Rwot me mony aye tye kwede.\n(2 Cam 23.8-39)\n10Magi gin aye ludito ki i kin twoni oteka lweny pa Daudi, jo ma yam gumiyo kony matek i kerre, kacel ki jo Icrael ducu, ci guketo en me bedo kabaka, kit ma onoŋo Rwot yam oloko i kom Icrael. 11Man aye lok kom twoni oteka lweny pa Daudi: Jacobeam ma jo Kakmon en aye ladit pa jo adek-ki; en yam okato ki toŋŋe i kom jo miya adek, ci onekogi woko ducu lawaŋacel. 12Ŋat ma lubo en ki i kin twoni oteka rweny acel-ki en aye Eleajar wod pa Dodo ma jo Akoki. 13En obedo kacel ki Daudi i Pac-dammim i kare ma jo Piliciti gucokke ka lweny kunnu. Poto onoŋo tye kunnu ma cayiri ocek iye mabup, ci lwak ocako riŋo woko ki i nyimjo Piliciti. 14Ento en ocamo co ci ocuŋ i dye poto pi laro, ocako neko jo Piliciti, ci Rwot olarogi ki loc madit twatwal.\n15Jo adek ki i kin ludito pyeradek-ki gulor piny wa i got ka ma Daudi bedo iye i boro Adullam; onoŋo mony pa jo Piliciti ogony i nota Repaim. 16I karenu onoŋo Daudi tye i kakannene, ki cel gogo pa Lupiliciti onoŋo tye i Beterekem. 17Daudi oloko ki miti madwoŋ ni, “Kono ŋatti mo ocito ka twomo pii ki i wan it Beterekem ma tye cok ki dog gaŋ ca, omiya amati, kono ber mada!” 18Ci twoni lweny adek-ku gucito gubaro dye gony pa jo Piliciti, gutwomo pii ki i wan it Beterekem ma tye cok ki dog gaŋ ca, ci gukelo bot Daudi. Ento Daudi pe omato; otiŋo oliyo piny i nyim Rwot pi gityer amata, 19kun wacci, “Pe obed kumeno ki i nyim Lubaŋana, an pe myero atim kit man. An aye dok amato remo pa jo-ni? Pien gukelo pi dyero komgi.” En aye lok mumiyo pe omato pii meno. Twoni lweny adek-ku yam gutimo kit meno.\n20Abicai omin Joab onoŋo ladit i kin jo pyeradek-ki. Otiŋo toŋŋe olwenyo i kom jo miya adek ci onekogi woko ducu, ma omiyo nyiŋe oywek ma mito rom ki jo adek ca. 21Pienno olimo yweka madit ki i kom jo pyeradek-ki, ci odoko ladit wi monygi; ento pe olimo rwom pa jo adek ca.\n22Ki Benaya wod pa Yekoyada obedo twon oteka ma i Kabjeel, latim gin madito; en oneko awobe aryo ma gin twoni labwor me Moab. En bene olor odonyo i bur ci oneko iye labwor i kare ma pee ocwer mapek. 23Ka dok oneko Laejipt mo, dano ma kome pek ma borre romo futi abiro ki nucu. Laejipt meno onoŋo tye ki toŋŋe i ciŋe ma rom ki rii yat lacwe boŋo; ento en Benaya ocito bote ki odoone, ci oyuto toŋ woko ki i cin Laejipt, ka oneke kwede woko ki toŋŋe-nu. 24Benaya wod pa Yekoyada otimo gin madito kit meno, omiyo nyiŋe olimo yweka madit ma mito rom ki twoni lweny adek-ki. 25Nyiŋe oywek i kin jo pyeradek-ki, ento pe olimo rwom pa jo adek ca. Daudi oketo en obedo ladit pa jo ma gwoko en kabaka.\n26Twoni oteka lweny ma i kin lumony gin aye Acael ma omin Joab, Elkanan wod pa Dodo me Beterekem, 27Camot me Karod, Kelej ma jo Palti, 28Ira wod pa Ikec me Tekoa, Abiejer me Anatot, 29Cibekai ma Lakucat, Ilai ma jo Akoki, 30Makarai me Netopa, Keled wod pa Baana me Netopa, 31Itai wod pa Ribai me Gibea pa jo Benjamin, Benaya me Ptraton, 32Kurai ma bedo i nota ora me Gaac, Abiel me Arba, 33Ajimavet me Bakarum, Eliaba me Caalbon, 34Kacem ma jo Gijon, Yonacan wod pa Cage ma jo Karar, 35Akiam wod pa Cakar ma jo Karar, Elipal wod pa Ur, 36Keper ma jo Mekerat, Akija ma jo Pelon, 37Kejero me Karmel, Naarai wod pa Eiibai, 38Joel omin Natan, Mibkar wod pa Agri, 39Jelek ma jo Ammon, Nakarai me Beerot ma latin jami lweny pa Joab wod pa Jeruya, 40Ira ma jo Itri, Gareb ma jo Itri, 41Uria ma jo Kit, Jabad wod pa Aklai, 42Adina wod pa Cija ma jo pa Reuben, ma ladit i kin jo pa Reuben, en aye obedo ki jone pyeradek bene; 43Kanan wod pa Maaka ki Yocapat ma Lamitini, 44Ujia ma jo Acitera, Cama ki Jeyel ma awobe pa Ketam me Aroer, 45Jediael wod pa Cimri ki ominne Joka, ma Latiji, 46Eliel ma jo Makavi, ki Jeribai ki Jocavia ma awobe pa Elnaam, ki Itima ma jo Moab, 47Eliel ki Obed, ki Jaciel ma jo Mejoba.


Yecu Ocero Lajaro | Pwony me Baibul pi Lutino\nPWONY ME 86\nYecu onongo tye ki lureme adek macok kwede adada ma gibedo i Betania. Gin aye Lajaro ki lumegine aryo Maliam ki Marita. Nino mo acel, i kare ma Yecu tye loka kulu Jordan, Maliam ki Marita gucwalo kwena man bote: ‘Lajaro kome lit adada. Rune ibin oyotoyot!’ Ento Yecu pe ocito cutcut. En okuro pi nino aryo ci owaco bot lupwonnyene ni: ‘Wacitu Betania. Lajaro onino, acito kunnu wek acicoye woko.’ Lukwenane guwaco ni: ‘Ka Lajaro onino woko, meno bikonye me cang.’ Ci Yecu otito botgi atir ni: “Lajaro dong oto.”\nI kare ma Yecu oo Betania, Lajaro onongo dong orii i lyel pi nino angwen. Dano mapol onongo gubino ka kweyo cwiny Marita ki Maliam. I kare ma Marita owinyo ni Yecu obino, en orune ka rwatte kwede. Marita owaco bote ni: “Rwot, kono nene itye kany, kono omera pe oto.” Yecu owaco bote ni: ‘Omeru bicer. In iye man Marita?’ En owaco ni: ‘Angeyo ni en bicer i kare me nicer.’ Yecu owaco bote ni: “An nicer ki kwo.”\nKa dong Marita ocito bot Maliam ci owacce ni: ‘Yecu oo.’ Maliam ongweco bot Yecu, ci lwak gulubo kore. En opoto piny ka tyen Yecu, ma tye ka koko matek. Ci owaco ni: “Rwot, kono nene itye kany, kono omera pe oto.” Yecu oneno cwer cwiny pa Maliam ci en bene ocako koko. I kare ma lwak guneno pig wange, guwaco ni: ‘Nen kit ma Yecu onongo maro kwede Lajaro.’ Ento jo mukene gupenye kekengi ni: ‘Pingo en pe olaro kwo pa lareme?’ Ngo ma Yecu otimo i ngeye?\nYecu ocito i lyel, ma obedo boro ma kiloro doge ki twon got madit. En ociko ni: ‘Kwanyu got woko.’ Marita owacci: ‘Ento dong ori nino angwen kulu! Kome nongo dong ngwe.’ Ento, kiloro got-ti woko, ci Yecu olego ni: ‘Aba, apwoyi pien dong iwinya. An angeyo con ni iwinya kare ducu, ento awaco lok man pi lwak wek guye ni in yam iora.’ Ci odange ki dwan malongo ni: “Lajaro, katti woko!” Gin mo me aura otimme: Lajaro okatti woko, ma kome pud giriyo ki bongo. Yecu owaco ni: “Wugonye, wuweke ociti.”\nDano mapol ma guneno tango man guketo niye i kom Yecu. Ento jo mukene i kingi gucito bot Luparicayo, ci gutito botgi gin mutimme. Cakke i nino meno, Luparicayo onongo gimito neko Yecu kacel ki Lajaro. Juda Iskariote, ma onongo tye i kin lukwena apar wiye aryo-ni, ocito i wi mung bot Luparicayo ci openyo ni: ‘Wubicula cente adi ka akonyowu me mako Yecu?’ Gumoko me culle lim ryal 30, ci Juda ocako yenyo kare maber ma eromo miyo kwede Yecu i cing Luparicayo.\n“Lubangawa en Lubanga me lar; en Rwot Lubangawa, ma larowa ki i to.”—Jabuli 68:20\nLapeny: Tit kong kit ma kicero kwede Lajaro. Ngo ma Luparicayo onongo gimito timone i kare ma guwinyo lok i kom Lajaro?\nMatayo 26:14-16; Jon 11:1-53; 12:10\nI yo ango ma Marita onyuto kwede niye matek kadi bed i kare me kumo?\nNywakki Nywakki Yecu Ocero Lajaro


Nia 39 ACO85 - Gikwoyo boŋŋi aruka ma gitiyo mabeco ki - Bible Search\nNia 38 Nia 40\nTiyo boŋŋi aruka pa ajwagi\n1Gikwoyo boŋŋi aruka ma gitiyo mabeco ki uci ma bulu ki lamar lamar, ki makwar pi tic i kabedo maleŋ, gikwoyo boŋŋi maleŋ pi Aron macalo Rwot ociko ki Moses.\n2Otiyo epod ki jabu ki uci ma bulu ki lamar lamar ki makwar ki camanini ma giwiyo maberre. 3Gipado jabu woko marep ki nyol, giliro odoko macalo tol me dero boŋo, kacel ki uci ma bulu, ki ma lamar lamar, ki makwar ki me dero ki boŋo camanini ma giwiyo maberre, ki tic me diro. 4Gukwoyo gin wi gwok epod, gikubo i doge ryoryo. 5Ceme ma i kome ma gicweyo ki diro, me latwene, gikwoyo ki jami lakite acel-lu, ki kit tic acel-lu bene, ki jabu, ki uci ma bulu, ki ma lamar lamar ki makwar ki boŋo camanini ma giwiyo maberre: macalo Rwot ociko ki Moses.\n6Giyubo litino kidi onik, gimwonogi i kom jabu ma giŋweko ki diro, ma doŋ gigoro komgi macalo ladiro goro kom kidi, muporo nyiŋ awobe pa Icrael. 7Omwonogi i kom gin wi gwok me epod, wek gubed kidi me po pi awobe pa Icrael, macalo Rwot ociko ki Moses.\n8Otimo kicaa kor ki tic me diro, macalo tic i kom epod, ki jabu ki uci ma bulu, ki ma lamar lamar, ki makwar, ki boŋo camanini ma giwiyo maberre. 9Obedo ma twoke aŋwen marom; gibano i kicaa kor aryo; ka doŋ gibano iye aryo, ci borre bedo rom ki lac cin acel, ki lacce bene rom ki lac cin acel. 10Gumwono iye litino kidi me wel ma guryeyo i tyeŋ aŋwen. Tyen mukwoŋo obedo cadiuc, topaj ki kabankel: 11i tyen me aryone giketo iye emeradi capir ki dayaman; 12i tyeŋ me adekke giketo jacint, agat ki ameticito; 13ki i tyen me aŋwenne giketo berul, onik ki jacipa; gimwonogi i jabu ma giŋweko ki diro. 14Litino kidi gubedo apar wiye aryo, muporo nyiŋ awobe pa Icrael; gubedo macalo kidi ma gigoro me agit, kun kidi acel acel gigoro iye nyiŋ, muporo kaka apar wiye aryo. 15Dok gutimo nyor me jabu ma giliyo maber, ma giminogi macalo tol. 16Dok gutimo gin lakwak tere aryo me jabu giŋweko ki diro, ki agit me jabu aryo, ci gukwoyo agit aryo-nu i dog kicaa kor aryo bene; 17ka dok gurwako tol jabu aryo-nu odonyo i agit aryo ma gitye i dog kicaa kor-ri. 18Gumwono dog tol aryo-nu ducu i kom gin lakwak tere aryo ma giŋweko ki diro-ni, gutweyo kwede i kom gin wi gwok me epod. 19Dok gutimo agit aryo me jabu, ci gukwoyogi i twok kicaa kor aryo ducu, i doge ma tuŋ iye ma cok ki epod. 20Ci gutimo agit me jabu aryo gukubogi i gin wi gwok epod aryo anyim tuŋ tere, ka ma okubbe tuŋ malo i wi ceme me epod ma gicweyo ki diro-ni. 21Ci gutweyo kicaa kor ki agitte i kom agit ma i dog epod ki tol ma bulu, wek obut opyelle i kom ceme me epod ma gicweyo ki diro-ni, wek kicaa kor pe ogonnye woko ki i kom epod; macalo Rwot ociko ki Moses.\n22Dok otimo jor me epod ma gicweyo kome ducu ki uci ma bulu. 23Otuco dog jor obedo twolo macalo dog boŋo aruka, ma gidolo doge orumo woko likiŋ wek pe oyeci. 24I dog jor guluno iye gin muporo okwer pomegranat munyak, ma gikwoyo ki uci ma bulu, ki ma lamar lamar, ki makwar, ki boŋo camanini ma giwiyo maberre. 25Dok gutimo olaŋ me jabu ma giliyo maber, ci gikwoyo olaŋ giŋobo kin okwer pomegranat orumo dog jor woko, oŋobo kin okwer pomegranat ducu; 26olaŋ ki okwer pomegranat orumo dog jor ducu kun gigwennye agwenya, i dog jor me aruka i dog tic; macalo Rwot ociko ki Moses.\n27Dok gutimo kanyi ma gicweyo ki boŋo camanini maberre, ki pali me boŋo camanini ma giwiyo maberre, pi Aron ki awobene, 28ki kitambara me adwala i wic me boŋo camanini maberre ki gitok matino me boŋo camanini maberre, ki pali me boŋo camanini ma giwiyo maberre, 29ki k itambara me latwe pyer me boŋo camarum ma giwiyo maberre, ki uci ma bulu, ki ma lamar lamar, ki makwar, ma gidero maber; macalo Rwot ociko ki Moses.\n30Dok gutimo akwaya jabu me lalukana maleŋ ki jabu ma giliyo maber, gigoro kome macalo agora i kom agit ni, “Maleŋ pi Rwot.” 31Gutweyo tol ma bulu i kome wek gitwe girid kwede i kom kitambara adwala me wic-ci; macalo Rwot ociko ki Moses.\nJami ma gubedo i kema\n32Yam gutyeko tic i kom kema, en kema me rwatte, kit meno; jo Icrael gutyeko tic ducu macalo Rwot ociko ki Moses; gutimo kit meno. 33Gukelo kema bot Moses, kema ki jami ticce ducu, lwak golle ki gutine ki riine wirre ki tedi tergi; 34laa nyogi romi ma ginyoŋo, kicika me laumme; 35canduk lok me caden, ki tal latiŋŋe, ki kom me kica; 36meja ki jami ticce ducu, ki mugati me aketa i nyim Lubaŋa; 37okar-mac me jabu ma giliyo maber, ki lwak laputte ma giketo malo i wiye, ki jami ticce ducu, ki moo me mac; 38ke no tyer me jabu, moo me wir, ki odok eceta ma ŋwece kur, ki boŋo laum doggola me kema; 39keno tyer me mola, ki tal latiŋŋe, ki jami ticce ducu; otako lwok ki tedi tere; 40boŋo cuka me aŋaba me rumo dyekal, wirre ki tedi tergi ki boŋo laum doggaŋ me d yekal, ki lwak tol lacikgi ki lwak teke lagurgi; jami me tic kwedgi i kema, pi kema me rwatte; 41ki boŋŋi aruka ma gitiyo mabeco me tic i kabedo maleŋ, boŋŋi aruka maleŋ pi ajwaka Aron, ki boŋŋi aruka pi awobene pi ticgi me bedo ajwagi. 42Macalo Rwot ociko ki Moses, jo Icrael gutiyo gutyeko tic ducu kit meno. 43Moses oneno tic ducu, ci nen, gutiyo tic kikome; macalo Rwot onoŋo ociko, gutiyo tic ducu kakare. Ci Moses olamo gum i komgi.


Nwoyo Cik 10 ACO85 - “I kare meno Rwot owacca ni, ‘Muk - Bible Search\nNwoyo Cik 9 Nwoyo Cik 11\nNwoyo Cik 10\nKidi ma apada me aryone\n1“I kare meno Rwot owacca ni, ‘Muk kidi ma apada aryo, ipagi macalo mukwoŋo ca; ci ibin bota i wi got malo, dok ipa canduk me bao. 2Abicoyo i kom kidi ma apada-nu lok ma yam tye i kom kidi ma apada mukwoŋo ma yam ityero woko ca, ci ibiketogi i canduk.’ 3Kit meno atimo canduk ki bao yat lalwii, ci amuko kidi ma apada aryo, apayo ma rom ki macon ca, aito malo i wi got kun amako kidi ma apada aryo-nu i ciŋa. 4Rwot ocoyo i kom kidi-nu macalo yam okwoŋo coyo, gin cik apar ma yam oloko ki wun i wi got ki i dye mac i nino ma yam wucokke iye ca; ci Rwot omiyogi bota. 5Lacen alokke, alor piny ki i wi got, ci aketo kidi ma apada aryo-nu i canduk ma yam apayo-ni; gin pud gitye ene, kit ma yam Rwot ocika kwede. 6-(Jo Icrael gua ki i Beerot Benejaakan, guo Mocera. Aron oto ki kunnu, giyike bene kunnu; ci wode Eleajar oleyo ka tyene i tic me bedo ajwaka pa Lubaŋa. 7Gua ki kunnu, guwoto guo i Gudugoda, ki nia ki i Gudugoda guo Jotibata, en aye lobo ma tye iye lwak nota ora ma igi ki pii. 8-I kare meno en aye Rwot ocako poko kaka pa Lulevi pat, gubed lutiŋ canduk me gicikke pa Rwot, gucuŋ i nyim Rwot kun gitiyo bote, dok gulam gum i nyiŋe, nio wa i nino man. 9En gin mumiyo jo pa Levi pe gitye ki dul lobo mo nyo ginaleya mo i kin omegigi; Rwot aye ginaleyagi, kit macalo Rwot Lubaŋawu yam owaco botgi.)\n10-“Yam abedo i wi got macalo i kare mukwoŋo ca, abedo nino pyeraŋwen dyeceŋ ki dyewor; ci Rwot dok owinya i kare meno bene, omiyo Rwot pe dok mito tyekowa woko. 11Lacen Rwot owacca ni, ‘A malo, imed wotti kun itelo wi lwak, wek gudony, gucam lobo ma yam akwoŋo pire bot kwarogi ni abimiyogi.’\nGin ma Lubaŋa mito ki botwa\n12“Doŋ kombeddi, wun jo Icrael, gin ma Rwot Lubaŋawu mito ki botwu en ene keken ni, wulwor Rwot Lubaŋawu ki cwinywu ducu ki tipowu ducu, 13dok wugwok gin ducu ma en ociko ki cik mapatpat ma acikowu kwede tin wek wubed doŋ maber. 14Nen, Rwot Lubaŋawu aye rwot me polo, ki polo ma malo makato ducu, ki lobo ki jami ma tye ducu liweŋ. 15Ento kadi bed kumeno, Rwot oketo cwinye i kom kwarowu, omarogi, oyero likwayogi ma gulubogi, ma gin aye wun, ki i kin rok ducu macalo wa i kare man. 16Pienno, wubed jo ma gulirre wa i cwinygi, pe wubed jo ma ŋutgi tek. 17-Pien Rwot Lubaŋawu aye Lubaŋa pa lubaŋa ducu ki Rwot pa rwodi. En Lubaŋa madit, ma tye ki tek, ma ryaŋo kom dano; pe dworo kor dano mo, pe giwilo ki lim. 18En ŋolo kop pa litino kic atir, ki pa mon to, dok maro lubedo bene, miyogi cam ki boŋŋi. 19Wun bene myero wumar lubedo, pien yam wubedo lubedo i lobo Ejipt. 20Wulwor Rwot Lubaŋawu; wuti bote kun wumoko i kome matek, dok wukwoŋ kwoŋwu ki nyiŋe keken. 21En aye ma myero wupake; en Lubaŋawu ma yam otimo botwu tim man ducu madito ki ma ryaŋo kom dano, ma waŋwu doŋ oneno-ni. 22-Kwarowu yam gucito i Ejipt kun gin jo pyerabiro keken; ci tin Rwot Lubaŋawu doŋ omiyo wunya mapol macalo lwak lakalatwe me polo.


Ejekiel 22 ACO85 - Rwot dok oloko kweda. Owacci, “In - Bible Search\nEjekiel 21 Ejekiel 23\nBal pa jo Jerucalem\n1Rwot dok oloko kweda. 2Owacci, “In wod pa dano, in tika iyubbe me ŋolo kop i kom gaŋ man ma opoŋ ki lunek mapol twatwal-li? Tit bot jo Jerucalem gin me kwer ducu ma doŋ gutyeko timone-ni. 3Wac botgi ni, Rwot Lubaŋa owaco kuman ni, Aya, doŋ wutyeko neko jo mapol ma gibedo i gaŋ man, dok bene doŋ wubalo komwu kekenwu pi woro cal jogi, pi meno karewu tye ka bino. 4Doŋ wutiŋo alii pi dano ma wunekoni, dok bene komwu oballe woko pi cal jogi ma wutiyogi-ni; mumi yo doŋ wudiro ninowu onyiko cok, kare me mwakawu ma giciko doŋ oo pi meno amiyo wudoko ginacaya bot lurok ducu, ki ginaŋala bot jo me lobo ducu. 5Jo ma gitye cok kwedwu ki jo ma gitye ka maboco ducu gibinalowu, wun lo ma nyiŋwu doŋ oballe woko, ma tye ka koko licur-ri. 6Nen, rwodi ducu me Icrael ma gitye i gaŋ man, gigene tekogi ci gibedo ka neko dano. 7-Pe tye ŋat mo i gaŋ man ma woro lunyodone Gibedo ka uno labedo; dok gitime litino kic ki monto marac twatwal 8-Gubedo ka cayo jamina maleŋ-gu dok bene gupyedo cen cabitta. 9Tye jo mogo i kinwu ma giloko lok me toŋo dano wek ginek woko. Jo mukene i kinwu gicamo cam ma gityero bot cal jogi i waŋ jogi ma tye i wi godi. Gitime tim kipyeda twatwal i dye gaŋ. 10-Dano gibedo ki megigi ki ci-wegigi i Jeruca lem; dok bene gidiyo mon i kare ma noŋo gitwoyo two kwer tetek ci gibutu kwedgi. 11Gitimo gin me kwer bene kun gitimo abor ki mon pa luwotgi Jo mukene gitimo tim kipyeda i koo ci-wodgi, ki jo mukene gibalo k lumegigi ima anyira pa wegtgi kikome 12-jo mogo gineko dano pi lim ma noŋo giculogi kwede jo mukene limo magobi madwoŋ, ki noŋo lim mukene pi yako jami pa luwotgi tektek; mumiyo wigi doŋ owil woko i koma.” Man Rwot Lubaŋa ma owaco.\n13“Nen, pi meno doŋ abiŋino Ciŋi me lweny i kom jo Jerucalem pi magoba ma gulimo i yo ma pe atir-ri, ki dok bene pi lok me neko dano ma wubedo ka nekogi i dye gaŋ man. 14Tika wubibedo ki tekcwiny me ciro lweny, ki ciŋwu kono bibedo tek ma romo lweny i nino ma abilweny iye i komwu? An Rwot doŋ atyeko loko, dok bene abitiyo. 15Abikeyowu woko i kin lurok, dok amiyo wuket i wi lobo ducu ci doŋ abityeko tim marac woko liweŋ ki i gaŋ man. 16Nyiŋwu biballe ma lurok ducu gineno; ci man bimiyo in Jerucalem iŋeyo ni an aye a Rwot.”\nRuk mac pa Lubaŋa\n17Rwot owacca ni, 18“Wod pa dano jo Icrael doŋ gudoko gin ma konygi pe ki tuŋ bota. Gin ducu gudoko calo cet nyonyo, ryal, mola, koc, nyonyo ki racac mapek ma gitye ka liyone i ruk mac. 19Pi meno Rwot Lubaŋa owac kuman ni, Doŋ kit macalo wudoko cet ryal-li, pi meno, wunen abicokowu agurowu woko kacel i dye gaŋ me Jerucalem. 20Kit macalo dano coko ryal, mola, nyonyo, ki nyonyo racac mapek ki koc ci ketogi i ruk mac ci kuto mac i kome wek oleny woko, kit meno bene an abicokowu woko ki kinigana kacel ki akemona, ci abiketowu i mac ci alenyowu woko. 21Abicokowu ci akuto mac me akemona i komwu, ci wubileny woko i dye gaŋ. 22Kit macalo gilenyo ryal i ruk mac, wun bene gibilenyowu woko i dye gaŋ kumeno; ci wubiŋeyo ni an Rwot doŋ aonyo akemona woko i komwu.”\nBal pa lutel pa jo Icrael\n23Rwot dok oloko kweda. 24Owacci, “Wod pa dano, tit ki jo Icrael ni gin jo ma pe leŋ, dok jo ma kot pe ocwer i komgi i kare me kinigana. 25Rwodigi ducu gicalo labwor ma kok kun tye ka kilo riŋo lee ma en omako. Guneko dano gutyeko woko; guyako lonyo kacel ki jami me wel-gu ducu. Gumiyo mon mapol gudoko mon-to i dye gaŋ me Jerucalem. 26-Ajwagigi ducu gukwero lubo cikka, dok bene gupyedo jamina maleŋ-gu woko. Pe guketo nipoko i kin jami maleŋ ki jami me nino ducu. Pe bene gupwonyo dano ki nipoko ma tye i kin gin ma keni ki gin ma pe keni, dok bene pe gubedo ka gwoko cen cabitta, meno omiyo gitye ka pyeda i kin jona. 27Rwodi ma gitye i Jerucalem ducu gicalo orudi ma tye ka kilo riŋo lee ma gumako, ma gioyo remo pa dano, kun gineko dano woko liweŋ wek ginoŋ magoba i yo ma pe atir. 28Lunebigi bene gubedo ka buko cel woko ki raŋi matar, ma gineno bene ginanyuta me gobagoba, dok bene gityeto botgi tyet me goba keken kun giwacci, ‘Rwot Lubaŋa owaco kuman,’ ma kun noŋo Rwot gire pe oloko lok mo. 29Jo me lobo man doŋ gunyebbe ki timo buma ci giyako jami pa dano woko. Guuno lucan kacel ki jo ma piny obwoyogi, kun gibumo lurok ma gibedo i kingi marac twatwal. 30Onoŋo abedo ka yenyo dano mo ma myero oger cel mupoto-ni kun cuŋ i nyima ka mubar-ri pi lobo man, wek pe ajwer woko; ento pe amedo ki noŋo ŋat mo wacel. 31Pi meno omiyo aonyo kinigana woko i komgi; awaŋogi woko ki mac me akemo, ci aculo kwor i komgi pi gin ducu ma yam gutimo.” Man Rwot Lubaŋa ma owaco.


Nwoyo Cik 31 ACO85 - Moses dok omedde ki waco lok magi - Bible Search\nNwoyo Cik 30 Nwoyo Cik 32\nNwoyo Cik 31\nYocwa oleyo tyen Moses\n1Moses dok omedde ki waco lok magi bot jo Icrael ducu. 2-Owaco botgi ni, “An mwaka me ditta doŋ romo miya ki pyeraboro tin, ci pe doŋ aromo wot ki dwogo kit ma iya mito. Rwot otyeko waco bota ni pe abikato loka Jordan. 3Rwot Lubaŋawu kikome aye doŋ bitelo nyimwu wa loka ca. En bityeko rok magi woko ducu ki i nyimwu, ci wubicamo lobogi; ki Yocwa aye doŋ bikato loka ca ka telo wiwu kit ma doŋ Rwot owaco-ni. 4-Rwot bitimogi kit ma yam otimo i kom Cikon ki Og ma luker pa jo Amor ki i kom lobogi i kare ma otyekogi kwede woko-ni. 5Rwot bimiyo gipoto i ciŋwu, wun wubitimogi ma lubo cik ducu ma atyeko cikowu kwede-ni. 6Wubed oteka ma cwinywu nwaŋ; pe wulwor, pe atiba opot i komwu pigi, pien Rwot Lubaŋawu aye biwot kwedwu, pe bibwotowu ata, pe biwekowu wudoŋ kenwu.”\n7Lacen Moses olwoŋo Yocwa ci owaco bote ki i nyim jo Icrael ducu ni, “Bed oteka ma cwinyi nwaŋ, pien ibicito ki lwak man wa ilobo ma yam Rwot okwoŋo pire bot kwarogi ni ebimiyogi-ni; in aye ibimiyo gicamo doko megi. 8-Rwot aye bi telo nyimi, en bibedo kwedi, pe bibwoti ata, pe biweki keni. Pe ilwor, cwinyi pe opoti.”\nCik myero gikwan i ge mwaka abiro abiro\n9Moses ocoyo cik man ducu ci omiyo bot ajwagi ma gin likwayo pa Levi, ma yam gitiŋo canduk me gicikke pa Rwot, ki bot ludoŋo ducu pa jo Icrael. 10-Ocikogi ni, “I ŋe mwaka abiro abiro, i kare ma giciko pire ni obed mwaka me weko banya, i nino me Bolo, 11ma noŋo jo Icrael ducu gubino i nyim Rwot Lubaŋagi i kabedo ma en biyerone, wubikwano iye cik man i nyim jo Icrael ducu wek guwiny. 12Wugur lwak kacel, co wa ki mon ki litino, ki lubedo ma gibedo i gaŋiwu, wek guwiny ci gupwony lworo Rwot Lubaŋawu, gugwokke ka lubo lok ducu me cik man, 13ka wek litinogi ma peya guŋeyo lokke guwiny ci gupwony lworo Rwot Lubaŋawu, i kare ducu ma wubedo i lobo ma wucito iye loka Jordan ka camone-ni.”\nPwony pa Rwot me agikkine bot Moses\n14Dok Rwot owaco ki Moses ni, “Nen, nino ma ibito iye doŋ onyiko cok. Lwoŋ Yocwa ci wucuŋ kwede i kema me rwatte wek acike.” Ci Moses ki Yocwa gucito gucuŋ i kema me rwatte. 15Rwot ocako nen i kema ki wir me pol; ci wir me pol ocuŋ okemo doggola me kema.\n16Rwot owaco bot Moses ni, “Nen, in doŋ icok cito ka yweyo bot kwarowu; ci lwak man gibitwaro gicito ka woro lubaŋa mogo ma welo ki tim kwele kwele, i lobo ma gicito ka bedo iye i kingi-ni. Gibibwota woko dok gibituro gicikkena ma atyeko ketone i kinwa wan kwedgi. 17Dok kiniga bi maka i komgi i kare meno, ci abitenyogi woko ma akano waŋa woko pe anenogi, miyo gibityekogi woko liweŋ, Gin maraco-gu ki lwak ayela mapol bipoto i komgi, mumiyo i kare meno gibiwacci, ‘Gin mumiyo can man opoto i komwa, pien Lubaŋawa doŋ pe tye i kinwa.’ 18Abikano waŋa woko i kare meno adada pi lwak balgi ducu ma gubedo ka timo, pien gudok woko cen bot lwak lubaŋa mukene. 19Kombeddi doŋ ico wer man wek ipwony ki jo Icrael. Ket wer man i doggi, wek obed cadenna i kom jo Icrael. 20Pien ka akelogi i lobo ma mol cak ki moo kic ma yam akwoŋo pire ni abimiyo bot kwarogi, ka gucamo ci guyeŋ gucwe kwede, ci gibidok cen bot lubaŋa mogo mukene. Gibiworogi ma kun gicaya woko, gituro gicikkena. 21Dok ka gin maraco mapol ki lwak ayela mapol opoto i komgi, ci wer man bicuŋ i nyimgi me bedo caden botgi, pien likwayogi pud gibiwero, wigi pe biwil iye. Pien aŋeyo tam ma gutyeko yubone ma onoŋo peya aterogi i lobo ma yam akwoŋo pire ni abimiyogi.” 22Moses ocoyo wer meno i nino meno kikome, ocako pwonyo ki jo Icrael.\n23-Ka Rwot ociko Yocwa wod pa Nun kun waco bote ni, “Bed oteka ma cwinyi nwaŋ, pien in aye ibitero likwayo pa Icrael i lobo ma yam akwoŋo pire ni abimiyogi-ni, ci an abibedo kwedi.”\n24Ka yam Moses otyeko coyo lok me cik man ducu i buk nio ka otum woko ducu, 25ci ociko Lulevi ma gitiŋo canduk me gicikke pa Rwot, 26owacci, “Wugam buk man me cik, wuket i ŋet canduk me gicikke pa Rwot Lubaŋawu, wek obed kunnu me bedo caden i komwu. 27Pien aŋeyo kit jemowu ki kit ma ŋutwu nwaŋ kwede ducu, Nen, ka tin dok wujemo i kom Rwot ma an pud atye kwedwu ma akwo, ci jemowu bibedo dwoŋ ma rom mene ka doŋ ato woko? 28Wumi ludoŋo ma i kakawu ducu ki ludito ticwu gugurre kacel ka doŋ awac lok magi guwiny, ka doŋ alwoŋ polo ki lobo wek obed caden i komgi. 29Pien aŋeyo adada ni, Ka doŋ ato, wubitimo tim aranyi; ci wubilokke, wubibarre woko ki i yo ma acikowu kwede. Gum marac bipoto i komwu i kare me anyim, pien wubitimo gin ma nen marac i waŋ Rwot kun wumiyo kiniga make ki gin ma wutiyo.”\nWer pa Moses\n30Moses okwano lok ma i wer man nio ka otyeko ducu, kun lwak jo Icrael ducu ma gugurre kacel gubedo ka winyone:


Tika lok me gengo nyom tye i Baibul\nKWAN I LEB Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Grik Guarani Gun Haitian Creole Hausa Hiligaynon Hindi Hiri Motu Hmong (White) Hungarian Ibanag Ibru Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nYecu olimo gang pa Petero ci ocango maro Petero.—Matayo 8:14, 15; Marako 1:29-31\nDINI mapol i twok lobo lung, calo Katoli, kanica pa Orthodox, dini pa Budda, ki mukene mapol gigengo lupwonyegi ki padigi ni pe gunyomme. Kitungcel, dano mapol gitamo ni man aye oweko tim me buto ma pe opore dok ma kelo lewic tye ka nya i kin lupwonye dini ki padi.\nPi man, pore tutwal me penye ni, Gengo nyom tika obedo pwony me Ginacoya ma myero Lukricitayo gulubi? Me gamo lapeny man, kong dong wanenu kit ma tim meno ocakke kwede ki kit ma Lubanga neno kwede lok man.\nGENGO NYOM I TEKWARO ME DINI\nI 2006, Pope Benedict XVI owaco ni gengo nyom tektek obedo “tekwaro ma ocakke wacon cokcok ki kare pa Lukwena.”\nEnto, gengo nyom pe obedo gin ma Lukricitayo me cencwari me acel onongo gitimo. Ki lok ada, lakwena Paulo, ma okwo i cencwari me acel, ociko luye luwote me gwokke ki jo mogo ma “gin lugoba” ma “gijuko ni dano pe gunyom.”—1 Temceo 4:1-3.\nI cencwari me aryo aye tim me gengo nyom ocako rwako lwite i kanica pa “Lukricitayo” ma tung Kupoto Ceng. Ma lubbe ki buk me Celibacy and Religious Traditions, tim man “rwatte ki tam manyen ma ocako katti i Ker me Roma ma kwako kwero tim me buto.”\nI cencwari ma lubo meno, lukiko me kanica ki jo ma gilwonge ni Church Fathers gucwako tim me gengo nyom pi lutela dini. Gin gutamo ni tim me buto obedo gin ma cido kom dano dok pe rwatte ki tic pa lutela dini. Ento, buk me Encyclopædia Britannica ocimo ka maleng ni “nio wa i cencwari me 10 padi mapol ki bicop mogo onongo gire gitye ki mon.”\nGengo nyom pi lutela dini obedo gin ma kiketo macalo cik i Lukiko me Lateran i mwaka 1123 ki 1139, ma obedo i boma me Roma, dok meno obedo cik ma dini pa Katoli lubo nio wa i kare-ni. Cik man okonyogi pe me rwenyo cente ki jami pa kanica ka padi mo munyomme omiyo jami pa kanica bot dakone nyo lutinone.\nKIT MA LUBANGA NENO KWEDE GENGO NYOM\nNeno pa Lubanga i kom gengo nyom tye ka maleng i Baibul. I Baibul, watwero kwano lok pa Yecu i kom jo ma gubedo labongo nyom calo en “pi ker me polo.” (Matayo 19:12) Ma lubbe ki lok man, lakwena Paulo oloko i kom Lukricitayo ma gulubo lanenne i bedo ma wigi nono “pi lok me kwena maber.”—1 Jo Korint 7:37, 38; 9:23.\nEnto, Yecu gin ki Paulo pe gumiyo cik ma gengo ni Lukricitayo pe gunyomme. Yecu owaco ni bedo labongo nyomme obedo “mot” ma lulub kore mogo pe gitye kwede. I kare ma Paulo ocoyo lok i kom “jo ma pud peya gunyomme,” en owaco ka maleng ni “pe anongo cik mo ma oa ki bot Rwot, ento amiyo tamma.”—Matayo 19:11, NW; 1 Jo Korint 7:25.\nMedo i kom meno, Baibul nyuto ni Lukricitayo mapol i cencwari me acel, ma i kingi tye iye lakwena Petero, onongo gubedo jo ma gunyomme. (Matayo 8:14; Marako 1:29-31; 1 Jo Korint 9:5) Adada, pi tim carocaro ma oromo lobo Roma i kare meno, Paulo ocoyo ni ka ce laneno mo onyomme, ci en “myero obed ki dako acel” kun “gwoko lutinone miyo gibedo ki winy.”—1 Temceo 3:2, 4.\nCo magi onongo gibedo ki mongi i yo me buto, pien Baibul otito atir ka maleng ni “laco myero ocob miti pa dakone” dok ociko jo munyomme ni “dano acel acel pe myero okwer pi kome bot lawote”. (1 Jo Korint 7:3-5) Dong tye atir ka maleng ni, gengo nyom pe obedo gin ma Lubanga mito, dok pe obedo cik ma lutela pa Lukricitayo myero gulubi.\nPI LOK ME KWENA MABER\nKa bedo labongo nyom pe kiketo macalo cik, ci pingo Yecu ki Paulo gubedo ki pwoc i kom jo ma wigi nono? Pien bedo labongo nyomme weko ngat moni bedo ki kare me nywako kwena maber ki dano. Jo ma pe gunyomme giromo mine i yo mapol, kit macalo pe gitye ki par mapol ma jo munyomme gitye kwede.—1 Jo Korint 7:32-35.\nTam kong i kom labol pa David, ma oweko dog ticce i Boma me Mexico ma onongo kicule iye maber, ci okobo i caro mo i lobo Costa Rica pi pwonyo lok me Baibul. David tika winyo ni bedo labongo nyom okonye me timo meno? En ogamo ni, “Labongo akalakala mo.” Omedde ni, “Obedo tek me pwonyo jami me tekwaro ki kit me kwo manyen, ento kit macalo an onongo atye kena-ni, loko kwona obedo yot.”\nClaudia, Lakricitayo mo ma wiye nono ma okobo ka tic i kabedo mapatpat ka ma can lutit kwena tye iye owacci: “Anongo yomcwiny i ticca pi Lubanga. Niyena ki watta pi Lubanga ojing matek i kare ma aneno kit ma en gwoka kwede.”\n“Meno aye pe gin ma pire tek, kadi ibedo ngat munyomme nyo wi nono, ibibedo ki yomcwiny ka itiyo pi Lubanga Jehovah ki cwinyi ducu.”—Claudia\nBedo labongo nyom pe myero obed yec mapek ma nurowa. Lamego Claudia omedo lokke ni: “Meno aye pe gin ma pire tek, kadi ibedo ngat munyomme nyo wi nono, ibibedo ki yomcwiny ka itiyo pi Lubanga Jehovah ki cwinyi ducu.”—Jabuli 119:1, 2.


Luŋolkop 16 ACO85 - I nino mo Samson ocito Gaja, ci - Bible Search\nLuŋolkop 15 Luŋolkop 17\nSamson ocito Gaja\n1I nino mo Samson ocito Gaja, ci oneno lakwele mo, ocito odonyo bote. 2Gitito bot jo Gaja ni, “Samson obino kany,” ci gurumo kabedo-nu woko, gubuto gukure i dog cel me gaŋ meno dyewor benebene. Guliŋ woko litik i dyewor meno, kun gikwilo lok ni, “Weku wakure nio wa kwar piny, ka doŋ wabineke.” 3Ento Samson obuto kunnu o wa i cwiny dyewor, ci ba malo i cwiny dyewor, omako dog cel me gaŋ-ŋu, ki pagi wirre aryo ducu, oputogi woko ki pal gwoke, ki rii me cegone ki jamine ducu, otiŋogi woko, oterogi wa i wi got ma i nyim Kebron.\n4Lacen dok omaro dako mo ma i nota me Corek, ma nyiŋe Delila. 5Ci rwodi pa jo Piliciti gubino bot dako, guwaco bote ni, “Bit en mot, wek inoŋ ka ma tek kome madwoŋ-ŋi ocuŋ iye, ka dok wabiloye ki yo aŋo, wek watweye, wabwoye; ci wan ki acel acel wabimini lim ryal alip acel ki miya acel.” 6Ci Delila ocako waco bot Samson ni, “Opwoyo ititta ka ma tek komi madwoŋ-ŋi ocuŋ iye do, ki kit ma myero gitweyi kwede, wek gibwoyi.” 7Samson owaco bote ni, “Ka ce gitweya ki tol atum abiro, manyenne, ma pe otwo, ci abidoko goro macalo dano mukene ducu.” 8Rwodi pa Lupiliciti gukelo tol atum manyen abiro ma peya otwone, ci Delila otweyo ki Samson woko. 9Onoŋo dako-nu tye ki jo mukanne i kicika ma i tyelo me kiye. Owaco bot Samson ni, “Samson, Lupiliciti gubino i komi!” Ento en ocodo tol atum woko ducu, macalo tol tworo ma ogudo mac. Kit meno ka ma tek kome ocuŋ iye pe omedo ki ŋene.\n10Ci Delila owaco bot Samson ni, “Nen ka ibwola ba, ilokka giri lok goba. Opwoyo ititta kit ma myero gitweyi kwede do.” 11Ci dok owaco bote ni, “Ka ce gitweya ki tol ma peya gitiyo kwedgi, ci abidoko goro macalo dano mukene ducu.” 12Delila okwanyo tol manyen, otweye kwede, ci owacce ni “Samson, Lupiliciti gubino i komi!” Koŋ onoŋo dano gukanne i kicika ma i tyelo ka kiye, Ento Samson ocodo tol woko ki i ciŋe macalo uci me kwoyo boŋo.\n13Ka Delila dok owaco bot Samson ni “Pud ibwola aye o wa onyoo, kun ilokka goba. Titta kit ma myero gitweyi kwede mono.” Ci owacceni, “Ka ce imako dog yer wiya abiro, icweyo irwako i boŋo ma it ye ka cweyoni, igoyo ki yat ma lacwe-boŋo goyo ki uci ma orwako wek omok matek, ci abidoko goro macalo dano mukene ducu.” 14Kit meno ka doŋ onino, Delila omako dog yer wiye abiro, ocweyo kun orwako i boŋo ma etye ka cweyo, ogoyo ki yat wek omok iye matek. Ci owaco ni, “Samson, Lupiliciti gubino i komi!” Ento en oco ki i waŋ nino owoto yat, oputo kwede yat cweyo boŋo, ki boŋo ma i kome ma gitye ka cweyone.\n15Lacen dako owaco bote ni, “Itwero waco niŋniŋ ni imara kun noŋo pe igena ki cwinyi ducu? Man doŋ ibwola tyen me adekke, kun pe ititta ka ma tek komi madwoŋ-ŋi ocuŋ iye.” 16Ka dako obedo ka dide matek ki lokke nino ki nino, kun lokke ki tek, omiyo cwinye obelle me to woko. 17Ci otito bot dakone gin ducu ma tye i cwinye, kun wacce ni, “Lyedi peya ogudo wiya, pien abedo ajula pa Rwot cakke ki i kare ma ginywala iye. Ka ce gilyelo yer wiya, ci tek koma biweka woko, abidoko goro, abedo macalo dano mukene ducu.”\n18Ka Delila oneno ni doŋ otyeko titte lok ma i cwinye ducu, ocwalo kwena olwoŋo rwodi pa jo Piliciti kun wacci, “Wubin koŋ doŋ k icel-li, pien doŋ otitta lok ma i cwinye ducu.” Rwodi pa jo Piliciti gubino kun gikelo ki lim bene i ciŋgi. 19Delila omiyo Samson onino i coŋe, ci gilwoŋo laco mo omiye olyelo dog yer wiye abiro-ni woko, Ci dako ocako time malitlit, ci tek kome oa woko ki i kome. 20Ka dako owaco ni, “Samson, Lupiliciti gubino i komi!” ci oco woko ki i waŋ nino kun tamo ni, “Abikato woko i kit macon ca, ateŋogi woko ki i koma.” Onoŋo pe ŋeyo ni Rwot otyek o a woko ki i kome. 21Lupiliciti gumake, gukolo waŋe woko, gutere Gaja. Gutweye ki atego mola, obedo ka rego bel i mabuc. 22Ento yer wiye ocako lot doki i ŋe lyelone.\nTo pa Samson\n23I kare mo rwodi pa Lupiliciti gucokke ka tyero gitum madwoŋ bot Dagon ma lubaŋagi ma cwinygi yom, pien gubedo ka waco ni, “Lubaŋawa doŋ omiyo lamerokwa Samson i ciŋwa.” 24Ka lwak gunene, gupako lubaŋagi-ni kun giwacci, “Lubaŋawa doŋ omiyo lamerokwa i ciŋwa ma lanek pinywa, ma otyeko lwak jowa mapol.” 25Ka cwinygi doŋ yom, ci guwacci, “Gilwoŋ Samson wek otuk tuko mo ogal ki waŋwa.” Kit meno gilwoŋo Samson ki i ot mabuc, ci obedo ka tuko i nyimgi, Ci giweko en ocuŋ i kin wir ot aryo. 26Samson owaco bot awobi ma peye ni, “Wek koŋ aboŋ kom wir ma ot ocuŋ iye-ni, wek ajeŋŋe i komgi.” 27Onoŋo ot opoŋ ki co ki mon, ki rwodi ducu pa Lu piliciti onoŋo gitye kunnu. Malo i wi ot bene onoŋo tye co ki mon alip adek ma gubedo ka neno ka Samson tye ka tuko.\n28Ka doŋ Samson okok bot Rwot kun waco ni. “Ai Rwot Lubaŋa, po pira, alegi ba do, ci imiya tekkom doki tyen man acel-li. Ai Lubaŋa alegi iwek acul kwor i kom jo Piliciti pi waŋa aryo-ni lawaŋacel.” 29Ci Samson omako wil ot aryo ma i dyere ma ot ocuŋ i komgi-ni, otyelle ki tekke ducu, ojeŋŋe i komgi, kun ciŋe malacuc omako wir acel, ki ciŋe malacam omako mukene. 30Ka doŋ Samson owacci, “Wek doŋ ato kacel ki jo Piliciti.” Ci okulle ki tekke ducu, omiyo ot opoto i kom rwodi ki i kom lwak ma gitye iye-ni. Kit meno, jo ma onekogi i kare me tone obedo pol makato jo ma yam onekogi ma pud en kwo. 31Omegine ki kakagi ducu gubino, gutiŋo kome, gukelo lyel ci guyiko i kin Jora ki Ectaol, i lyel pa wonne Manoa. Obedo laŋolkop i Icrael pi mwaka pyeraryo.


Icaya 22 ACO85 - Man lok ma pire tek ma gitito i kom - Bible Search\nIcaya 21 Icaya 23\nLok ma lanebi Icaya otito i kom luŋ ma Lubaŋa onyutte iye lanyut mogo\n1Man lok ma pire tek ma gitito\ni kom luŋ ma Lubaŋa onyuto\niye ginanyuta mogo bot Icaya.\nAŋo ma dok otimme ma wun ducu wutye malo i wi odiwu?\n2Piŋo dano ma i gaŋ ducu gitye ka daŋŋe ki woo,\nma wuwoto wuŋatte aŋata ki yomcwiny?\nJoni ma gineko i lweny ca,\npe ginekogi ki pala lucwan,\npe bene ginekog i i lweny kadi ki acel.\n3Lulocci ducu onoŋo doŋ guriŋo woko kacel,\ngiŋuko makogi woko ma peya gulwenyo.\nJo ducu ma ginoŋogi gimakogi woko,\nkadi bed jo mogo i kingi guriŋo ka mabor twatwal.\n4Mumiyo awaco ni,\n“Wulok waŋwu cen, pe myerowunena,\nwuwek akok matek pi cwercwiny ma atye kwede.\nŊat mo pe oyelle ka kweyo cwinya,\npien jona ma ginekogi pol twatwal.”\n5Pien Rwot Lubaŋa me mony tye ki ninone,\nma ninone obedo nino me woo,\nki me nyono dano woko piny,\nki nino me baŋo dano ducu i luŋ ma yam en onyuto iye ginanyuta mogo,\nma en aye bene nino me muko cel gaŋ woko\ndok dano gibiwo iye atata i kin godi.\n6Mony mua ki i Elam guŋabo juru aterogi doŋ aŋaba,\nki mony mua ki i Aram gutweyo aguraguragi i kom gadigadi,\nkun mony mua ki i Kir doŋ gitye ma guterre woko ki kwodigi.\n7Notawu mabeco-gu gupoŋ ki gadigadi lweny keken,\ndok wegi aguragura gitye gucuŋ woko i dogcel me gaŋ.\n8Gin ma yam jo Juda gigeŋo ki komgi doŋ orwenyo woko.\nI nino meno wuneno jami lweny ma tye i ot me Buŋa. 9Wuneno kit ma gimuko kwede cel me gaŋ pa Daudi, dok wunoŋo yo bene me guro pii ma tye piny i ŋom i joro. 10Wukwano odi ducu ki i Jerucalem, ka wureto odi mogo woko piny wek wunoŋ gweŋ me gero cel matek, 11wukwinyo bene joro me pii i kin cel aryo me jolo pii me joro macon. Ento yam koŋ noŋo pe wutamo pi Lubaŋa ma oyubo lok-ki con, dok ma omiyo otimme kit meno-ni.\n12I nino meno Rwot Lubaŋa me mony onoŋo tye ka lwoŋowu,\nme bino ka koko ki ka kumo,\nme bino ka lyelo yer wiwu ki ka ruko boŋo cola.\n13-Koŋ wunen kit ma wunyero kwede ki yomcwiny,\nwuneko twoni dyaŋi ki romi ma pe wacce,\nwucamo riŋo dok wumato koŋo vino jwi.\nWuwaco ni, “Wek wacamu cam,\ndok wamatu mat bene,\npien diki wabito woko.”\n14Rwot me mony onyutte kene bota kun waco ni,\n“Adada, pe gibitimo kica botgi pi bal man,\nnio waŋ ma guto.”\nMan lok ma Rwot Lubaŋa me mony aye owaco.\nGitito ki Cebna ni Eliakim aye ma bileyo kakare\n15Rwot Lubaŋa me mony owaco ni, “Bin icit bot Cebna, lakan-jami, ma en aye lalo jami ma i ot pa kabaka, cit ipenye ni, 16‘Tic aŋo ma itiyo kany? Dok aŋa ma tye boti kany, ma omiyo it ye ka golo bur lyelli kekeni-ni? Piŋo kono itoŋo lyelli kekeni i wi got malo? 17Nen, Rwot bikwanyi ki tek boli woko cen, kadi bed onoŋo nene ibedo dano mo matek twatwal. En bimaki woko matek Iikin, 18en biluŋi woko aduno calo odi lo ci boli woko cen i lobo mo malac mada. Ibito kunnu, i ŋet gadigadini ma onoŋo inyatte kwede twatwal-li, in giri ma ikelo lewic i ot pa laditti.’ 19Abikwanyi woko ki i dog ticci, ci adwoki woko cen i rwom mapiny.\n20“I nino meno ka man doŋ otimme, abilwoŋo laticca Eliakim wod pa Ilkia, 21ci abimiyo en aye ruko boŋŋini me tic, ki del me tweyo pyer, ki kitambara me tweyo wic; tweroni ducu abidwoko i ciŋe, En bibedo calo wego bot jo Jerucalem ki jo Juda. 22-Abimiyo twero ducu me ot pa Daudi bedo i wiye. Abimiye layab me loro doggola, ma ka en oloro, ci ŋat mo pe dok twero yabone; dok ka oyabo, ŋat mo pe twero lorone. 23Abimiyo en bedo tek calo teke ma giguro matek, jo me ot pa wonne ducu binoŋo deyo pire.\n24“Jo me ot pa wonne ki wadine ducu bibedo ter mapek twatwal i wiye. Gin ducu gibinabbe i kome calo kikopo ki cupa ma giŋabo malo. 25Ka man bitimme i nino meno, ci teke ma yam giguro matek-ki biyogge woko doko logologo poto woko piny, Meno aye bibedo agikki pa jami ducu ma yam guŋabbe i kome. Man lok ma Rwot doŋ otyeko waco.”


Ejekiel 4 ACO85 - “Doŋ in, wod pa dano, kwany matafali - Bible Search\nEjekiel 3 Ejekiel 5\nEjekiel ogoyo cal gaŋ me Jerucalem\n1“Doŋ in, wod pa dano, kwany matafali iket i nyimi, ci igo cal gaŋ i kome, cal Jerucalem kikome. 2Ci irum woko dyere, dok itor cel lobo orum woko dyere; ka iket gony orum woko bene, ci iket yadi latwom cel orum woko bene. 3Dok ikwany caniya nyonyo ci iket obed macalo cel nyonyo i kin in ki gaŋ me Jerucalem, kun waoi kemo gaŋ. Mony doŋ orumo gao woko. In aye ma doŋ irumo gaŋ woko pi lweny i kome. Man aye lanyut pi ot pa Icrael.\n4“Dok ibut ma lakŋeti ma lacam odok piny, ci doŋ abiketo can me bal me ot pa Icrael-li i komi. Pi nino acel acel ma ibuto kwede ibitiŋo balgi, 5pi nino miya adek ki pyeraboŋwen, ma rom ki wel mwaka me can megi; in bene ibitiŋo can me ot pa Icrael pi kare ma rom meno. 6Ka doŋ ityeko tiyo meno, ibibuto piny doki pi tyen me aryone, ki lakŋeti ma lacuc, ci ibitiŋo can me ot pa Juda; amini nino pyeraŋwen, ma nino acel acel rom ki mwaka acel. 7Ibiciko waŋi ineno Jerucalem ma girumo woko-ni, kun badi tye noŋo; ci dok ibityeto lok kom gaŋ. 8Abitweyi woko ki tol ma pe doŋ ibitwero lokke tuŋŋi ki tuŋŋi nio ka ityeko nino ma girumi iye dyere-ni liweŋ.\n9“Kombeddi doŋ ikwany ŋano, cayiri, muraŋa, ŋor, gaya ki kal. Rubgi ducu kacel ci ited ki mugati. Meno aye cam ma in ibicamo pi nino miya adek ki pyeraboŋwen ma noŋo it ye ka buto ki lakŋeti ma lacam-mi. 10Cam ma ibicamo gibipimo apima, ma romo cekel pyeraryo pi nino acel acel, dok bene i nino acel acel ibicamo cam kicel. 11Pii ma imato bene gibipimo boti apima, kikopo aryo i nino acel acel, dok ibimato kicel keken. 12Ibimoko mac i cet pa dano mutwo ki i nyimgi, ci ibitedo mugati macalo capat ka doŋ icamo.” 13Rwot owaco kuman ni, “Ka aryemo jo Icrael akeyogi woko i kin rok ducu man aye kit macalo gibicamo kwede cam ma cik okwero ni pe gucam.” 14Cutcut agamo ni, “Pe, Rwot Lubaŋa! An peya abalo koma kekena ki gin me kwer. Cakke i ka tinona nio kwede wa onyoo peya acamo riŋo lee mo muto kene nyo ma ŋuu okayo. Pud peya acamo kit riŋo lee mo ma gitamo ni obedo me kwer.” 15Lubaŋa dok owacci, “Nen, doŋ abimii cet dyaŋ ma ka cet dano en aye itwero tedo iye mugatini.”\n16Dok omedde ki lok kun wacci, “Wod pa dano, nen, abijuko kit cam ducu woko doŋ pe binen i Jerucalem. Gibicamo mugati ma gipimo apima kun gicamo ki lworo; ki pii bene ma gimato gibipimo apima, gimato ma noŋo cwinygi oballe woko. 17Abitimo man wek pe doŋ gunoŋ mugati ki pii muromo, wek dano acel acel obed ka neno lawote ma noŋo cwinygi oballe woko, wek komgi olocwoko i cangi-ni.”


Matayo 4 ACO85 - Cutcut Cwiny Maleŋ otero Yecu wa i tim - Bible Search\n(Marako 1.12-13; Luka 4.1-13)\n1-Cutcut Cwiny Maleŋ otero Yecu wa i tim wek Catan obite. 2Ci Yecu ori kec nino pyeraŋwen dyeceŋ ki dyewor, ka lacen kec ocako neke. 3Labit dano obino ci owacce ni, “Ka in i Wod pa Lubaŋa, wac ki godi magi gulokke gudok kwon.” 4-Ento Yecu odok iye ni, “Yam gicoyo ni,\n‘Dano pe bibedo kwo ki kwon keken,\nento bedo kwo ki lok ducu ma a ki\ni dog Lubaŋa.’ ”\n5Catan dok otere i gaŋ maleŋ, ci ocibe ocuŋ i wi labila ot pa Lubaŋa, 6-ci owacce ni, “Ka in i Wod pa Lubaŋa, koŋ ia ki malo kun ipoto piny pien yam bene gicoyo ni,\n‘En biciko lumalaikane piri,’\ndok bene ni,\n‘Gibijoli ki ciŋgi,\nwek pe iyok tyeni i kom got.’”\n7-Yecu dok ogamo doge owacci, “Yam bene gicoyo ni, ‘Pe iom i Rwot Lubaŋani.’ ” 8Catan dok otere malo i wi got mabor adada, ci onyutte ker ducu ma i wi lobo ki deyogi ducu. 9Ci Catan owacce ni, “Magi ducu abimiyo boti, ka iryebbe iwora.” 10-Ci Yecu owacce ni, “Nyik icit cen, Catan, pien yam gicoyo ni,\n‘Wor Rwot Lubaŋani,\ndok bene iti pire keken.’ ”\n11Cutcut Catan oweke, ci lumalaika gubino gukonye.\n(Marako 1.14-15; Luka 4.14-15)\n12-Cutcut ka Yecu owinyo ni gimako Jon gitweyo woko i mabuc, oa obino i Galilaya; 13-oweko Najaret, ci ocito obedo i Kapernaum ma tye i dog nam, i lobo Jabulon ki Naputali, 14wek lok ma yam lanebi Icaya oloko ocobbe kakare ni,\n15-“Lobo Jabulon ki lobo Naputali,\nyo tuŋ i nam, loka Jordan,\nGalilaya pa Lurok.\n16Jo ma yam gibedo i piny macol\ndoŋ guneno dero ceŋ madit,\njo ma yam gibedo i lobo ki i tipo\nceŋ doŋ otuc woko omenyogi.”\n17-Cakke i kare meno Yecu ocako tito lok kun wacci, “Wuŋuti, pien ker me polo doŋ onyiko cok.”\n(Marako 1.16-20; Luka 5.1-11)\n18I kare ma Yecu obedo ka wot kun rabo dog nam Galilaya, ci oneno omego aryo, Cimon ma gilwoŋo Petero ki ominne Anderiya, ka gitye ka bolo obwo recgi i nam; pien onoŋo gin lumak-rec. 19Ci olwoŋogi ni, “Wubin wulub kora, ci an abimiyo wudoko lumak dano.” 20Ci cutcut gutugi weko obwogi, gulubo kore. 21Ka dok owoto anyim manok, ci oneno omego mukene aryo, Yakobo ki ominne Jon, gin awobe pa Jebedayo, ma onoŋo gitye i yeya kacel ki wongi Jebedayo ka kubo obwo recgi, ci olwoŋogi. 22Cutcut gutugi weko yeya ki wongi Jebedayo, ci gulubo kore.\nYecu okonyo lwak dano mapol ata\n23-Yecu owoto orumo lobo Galilaya ducu, kun pwonyo i kacokkegi, dok bene onoŋo tito lok me kwena maber me ker pa Lubaŋa, ocaŋo bene kit two ducu ki kit goro ducu ki i kin dano. 24Mumiyo nyiŋe oywek i lobo Ciria ducu, ci dano gukelo jo ducu ma komgi lit bote, jo ma gitwo kit two mapatpat ki jo ma arem obwoyogi, jo ma tye ki cen maraco, jo ma twoyo two alili, ki jo ma twoyo two akweya, ci en ocaŋogi. 25Lwak dano mapol ata ma gua ki i Galilaya, Dekapoli, Jerucalem, Judaya ki loka Jordan ducu gulube.


2 Luker 23 ACO85 - Kabaka ocwalo kwena, ci ludoŋo me - Bible Search\n2 Luker 22 2 Luker 24\n2 Luker 23\nYocia ojwero ka woro jok-gu woko\n(2 Tek 34.3-7, 29-33)\n1Kabaka ocwalo kwena, ci ludoŋo me Juda ducu ki me Jerucalem gucokke bote. 2Kabaka ocito malo wa i ot pa Rwot, kacel ki jo Juda ducu, ki jo ducu ma gibedo i Jerucalem, ki ajwagi, ki lunebi, ki lwak ducu, jo matino ki jo madito. Ci ocako kwano lok ducu ma i buk me gicikke ma ginoŋo i ot pa Rwot, kun gin ducu giwinyo. 3Lacen kabaka ocun i ŋet wir ci oketo gicikke, omoko i nyim Rwot ni, ebilubo kor Rwot, kun emako lok ma Rwot ociko ducu, ki lok me caden, ki cik matinone ducu. Ocikke ni ebimako ki cwinye ducu ki tipone ducu, kun ecobo kwede lok me gicikke meno, ma yam gicoyo i buk meno. Ci lwak ducu guribbe ka moko gicikke.\n4-Kabaka ociko Ilkia, ajwaka madit, ki ajwagi ma i dul me aryo, ki lukurdoggola ni gukel jami ducu ma tye i ot pa Rwot ma yam gitiyogi pi Baal, ki pi jok ma dako ma gilwoŋo Acera, ki pi mony ma i polo ducu, Gucako waŋogi woko i ŋe Jerucalem, i potti ma i ora kulu Kidron, gutero burugi wa i Betel. 5Orido wi ajwagi me waŋ jogi ma yam luker me Juda guketogi me waŋo odok eceta i waŋ jogi ma i wi godi ma i ŋet gaŋi madito ma i Juda, ki ma gurumo Jerucalem, kacel ki jo ma giwaŋo odok eceta bot jok Baal, ki bot ceŋ ki dwe, ki lakalatwe ki mony ducu ma i polo. 6Ka dok okwanyo cal Acera ma jok ma dako-ni woko ki i ot pa Rwot, otero woko wa i ŋe Jerucalem, i kulu Kidron, ci owaŋo woko i ora me Kidron, oluro matitino twatwal, ci oonyo ka ma giyiko iye dano ata. 7Omuko odi pa lutim kwele ma luwor jogi, ma onoŋo gukubbe i kom ot pa Rwot, ka ma yam mon gicweyo iye boŋo pi Acera. 8Ka dok okwanyo lwak ajwagi woko ki i gaŋi madito ma i Juda, ka obalo lwak waŋ jogi ma i wi godi ka ma yam ajwagi gubedo ka waŋo iye odok eceta; obalo cakke wa i Geba nio kwede wa i Beer-ceba. Omuko bene waŋ jogi pa jogi ma calo nyogi oyima, ma yam gitye i dog gaŋ ma gidonyo kwede i gaŋ pa Yocwa ma laloyo me gaŋ Jerucalem, yo tuŋ acam ka idonyo i dogcel. 9Ajwagi ducu ma i waŋ jogi ma i wi godi yam pe gibino i nyim keno tyer pa Rwot i Jerucalem, ento gubedo ka camo mugati ma tobi pe iye ki i kin utmegigi. 10-Kabaka dok obalo Topet, ma onoŋo tye i nota pa wod pa Kinom, wek dano mo pe dok owaŋ iye wode nyo nyare ki mac me gityer bot jok Molek. 11Ka dok omuko lwak cal aguragura ma yam luker me Juda gudyero bot cen, ka ma gidonyo kwede i ot pa Rwot, i ŋet kicika pa Natan-melek, dano ma gikolo ma tiyo i ot pa kabaka, ma i dyekal me ot pa Rwot; ka owaŋo gadigadi pa cen ki mac. 12-Lwak keno tyer ma yam obedo i wi kicika ma malo me ot pa Akaj, ma yam luker me Juda gutiyo, kacel ki Reno tyer ma yam Manace ocano i dyekal aryo ducu me ot pa Rwot, magi ducu omuko oreto woko piny, oŋido woko matitino, oonyo lurugi i nota me kulu Kidron. 13-Kabaka dok obalo waŋ jogi ma i wi godi ma yam gitye i ŋet Jerucalem yo tun wokceŋ, yo tuŋ acuc me got me bal, ma en aye got Jeituni, ma yam Solomon kabaka me Icrael ogero pi Acitoret ma jok kipyeda pa jo Cidon, ki pi Kemoc ma jok kipyeda pa jo Moab, ki pi Milkom ma jok kipyeda pa jo Ammon. 14Ka dok oturo wir jogi ducu oŋido woko, ka otoŋo yadi ma gicomo pi woro Acera ma jok ma dako-ni, ka opoŋo kabedogi ki cogo kom dano.\nYocia omuko keno tyer wa i lobo Icrael bene\n15-Keno tyer ma i Betel bene, ki wan jok ma yam Jeroboam wod pa Nebat ocano, ma yam omiyo jo Icrael gupoto i bal-li, keno tyer meno bene en omuko oreto woko piny, kacel ki waŋ jokke; godi ma gicano kwede en oŋido woko matino, ci orego woko odoko luru; ka dok owaŋo cal jok Acera bene. 16-Ka Yocia oloko waŋe malo, oneno lwak Lyel i wi got; ci ocwalo dano okwanyo lwak cogo ma giyiko i lyel kunnu, ocako waŋogi i wi keno tyer, obalo kenone woko, ocobo ki lok pa Rwot ma yam dano pa Lubaŋa otito kun nyuto kwede gin ma bitimme anyim. 17-Dok openyo ni, “Got ma gitiyo me po ma ocuŋ loka ca-ni pa aŋa?” Jo me gaŋ meno gutitte ni, “Meno Lyel pa dano pa Lubaŋa ma yam oa ki i Juda, ma okwoŋo tito lok magi ducu ma doŋ ityeko cobogi i kom keno tyer ma i Betel-li.” 18Ci ogamo ni, “Wek obedi; pe dano mo okwany cogone.” Ci guweko cogone, pe gugudo, kacel ki cogo pa lanebi ma yam oa ki i Camaria-ni. 19Wa ki odi jogi ducu ma i waŋ jogi ma i wi godi ma i gaŋi ducu ma i Camaria, ma yam luker me Icrael gugero, kun gimiyo kiniga mako Rwot, Yocia omukogi woko; otiyo i komgi kit ma yam otimo i Betel ducu. 20Dok oneko ajwagi ducu ma i wan jogi ma i wi godi, onekogi i wi keno tyergi, ka owaŋo cogo kom dano i komgi; ka odok woko i Jerucalem.\nGikwero Nino madit me Kato (Paska)\n(2 Tek 35.1-19)\n21Kabaka dok ociko lwak ducu ni, “Wukwer nino madit me Kato pa Rwot Lubaŋawu, kit ma yam gicoyo i buk man me gicikke.” 22Pe tye nino mo madit me Kato (Paska) ma gikwero kit man i Icrael, cakke ki i kare pa luŋolkop ma yam giŋolo kop ki jo Icrael, kadi wa i kare pa luker me Icrael nyo wa i kare pa luker me Juda; 23ento i mwaka me apar wiye aboro me loc pa Yocia en aye gikwero iye nino madit me Kato pa Rwot i Jerucalem.\nAlokaloka mukene ma Yocia okelo\n24Ka dok medo i kom ennu, Yocia dok otyeko jwero lukor tipo woko, ki megi jogi-gu, kacel ki cal jogi matinone ma dano gubedo kwede i pacogi, ki cal jogi-gu mukene, ki gin me kipyeda ducu ma gunen i lobo Juda ki i Jerucalem, wek emok lok me cik ducu ma yam gicoyo i buk ma ajwaka Ilkia nene onoŋo i ot pa Rwot. 25Pe tye kabaka mo ma rom kwede ki i kin luker ducu ma gutelo nyime, ma yam koŋ olokke bot Rwot ki cwinye ducu ki tipo kome ducu, ki tekke ducu kun lubo cik pa Moses ducu; dok pe tye dano mo ma olubo ŋeye ma obedo ma rom kwede.\n26Kadi bed ku meno, cwiny Rwot ma opoŋ ki akemo mager-ri peya owarre woko, kit ma yam kinigane olyetti kwede matek i kom Juda pi kit ŋeto-ic ma yam kabaka Manace obedo ka ŋeto ki iye-ni. 27Rwot ocako waco ni, “Abikwanyo Juda bene woko ki i nyima, kit macalo atyeko kwanyo Icrael woko ki i nyima-ni, dok abibayo gaŋ man ma ayero-ni woko, en aye Jerucalem, kacel ki ot ma yam aloko i kome ni, Nyiŋa bibedo kunnu.”\n(2 Tek 35.20–36.1)\n28Lok kom Yocia mudoŋŋe ducu, ki gin ma yam otiyo ducu, gityeko coyone i buk me Tekwaro pa Luker me Juda. 29I karene en aye Parao Neko kabaka me Ejipt ocito kwede bot kabaka me Aciria wa i dog kulu Euprate. Kabaka Yocia owoto ka rwatte kwede; ci Parao Neko, ka onene, otugi neke woko cut i Megido. 30Luticce gutiŋo kome ki gadigadi nia wa i Megido, gutero Jerucalem, ci guyiko i lyelle kikome. Lwak ma wegi lobo gukwanyo Yekoakaj wod pa Yocia guwiro ki moo, ci guketo en me bedo kabaka, oleyo ka tyen wonne.\nLoc pa Yekoakaj ki tone\n(2 Tek 36.2-4)\n31Yekoakaj ocamo ker ma mwaka me ditte pyeraryo wiye adek, ci obedo ka loc i Jerucalem pi dwe adek. Nyiŋ minne Kamutal, nya pa Jeremia me Libna. 32En obedo ka tiyo gin ma nen marac i wan Rwot, kun lubo kit ducu ma yam kwarine gutiyo. 33Parao Neko otweyo en woko ki nyor ki i Ribla i lobo Kamat, wek pe obed ka loc i Jerucalem oketo wel ajog i kom lobo Juda ma romo talanta me ryal miya acel ki talanta me jabu acel. 34-Parao Neko oketo Eliakim wod pa Yocia obedo kabaka me leyo ka tyen wonne Yocia ocako loko nyiŋe Yekoyakim, Ento otero Yekoakaj wa i Ejipt, ci oto woko ki kunnu. 35Yekoyakim yam omiyo ryal ki jabu meno bot Parao, ento koŋ ojogo ajog i lobone pi noŋo wellim ma Parao ociko. En ojogo ryal ki jabu ki bot wegi lobo, kun gamo ki bot dano acel acel muporo wel ma giŋolo i kome me amiya bot Parao Neko.\nLoc pa Yekoyakim\n(2 Tek 36.5-8)\n36-Yekoyakim ocamo ker ma mwaka me ditte pyeraryo wiye abic, ci obedo ka loc ki i Jerucalem pi mwaka apar wiye acel. Nyiŋ minne Jebida, nya pa Pedaya me Ruma. 37Obedo ka tiyo gin ma nen marac i wan Rwot kun lubo gin ducu ma yam kwarine gutiyo.


Jo Ibru 7 ACO85 - Melkijedek man yam obedo kabaka me - Bible Search\nJo Ibru 6 Jo Ibru 8\nJo Ibru 7\nKit pa Melkijedek ma obedo ajwaka\n1Melkijedek man yam obedo kabaka me Calem, dok bene ajwaka pa Lubaŋa Mamalo Twal. En orwatte ki Abraim i kare ma Abraim onoŋo doŋ dwogo ki ka neko luker ca, ci cut olamo gum i kom Abraim; 2ka doŋ Abraim opokke dul acel me apar me jami ducu ma en onoŋo. Mukwoŋo en kabaka me kit ma atir, man aye te lok me nyiŋe, dok bene en kabaka me Calem, ma te lokke ni, “Kabaka me kuc.” 3Wonne mo pe, minne-gu pe, kwarine bene pe, acakki me karene, kadi wa agikki me kwone bene pe. En obedo cal ki Wod pa Lubaŋa, obedo ajwaka nakanaka.\n4Koŋ wunen kit ma en dit kwede! Abraim, ma en aye kwarowa, yam omiyo bote dul acel me apar me jami ma en oyako. 5-Doŋ jo ma i kin likwayo pa Levi ma gubedo ajwagi, cik pa Moses yam ocikogi me jogo dul acel me apar ki bot jo Icrael. Meno onoŋo gijogo ki bot utmegigi, kadi bed gin bene gubedo likwayo pa Abraim. 6Ento danu-nu ma kwarone pat ki megi-ni ogamo dul acel me apar ki bot Abraim, ka dok olamo gum i kom ŋat ma Lubaŋa ocikke bote. 7Pe dok tye kalo akala mo me waco ni, lalam gum dit kato ŋat ma en olamo gum i kome. 8Dok ki tuŋcel waneno ni, jo ma jogo dul acel me apar gin jo ma to woko, ento ki tuŋcel ŋat ma jogo en ŋat ma yam gicoyo lok i kome ni pud kwo. 9Ŋat mo twero waco ni, ka Abraim, omiyo dul acel me apar, Levi bene kikome, ma jogo dul acel me apar, yam omiyo mere kun wok ki bot Abraim, 10pien i kare ca onoŋo en pud tye i kom Abraim ma kwarone i kare ma Melkijedek rwatte kwede ca.\n11Doŋ ka kono yam gin ducu twero cobbe kakare pi ajwagi ma gin Lulevi, ma jo Icrael yam gunoŋo cik pa Lubaŋa kacel kwedgi-ni, piŋo gimito ni ajwaka mukene dok obin i kit pa Melkijedek, kun pe giwaco ni, i kit pa Aron? 12Pi meno ka giloko ajwaka, ci cik bene myero gilok woko. 13Pien Rwotwa ma giloko lok magi i kome-ni obedo dano me kaka mukene, ma ŋat mo i kingi peya otiyo tic mo i kom keno tyer. 14Ŋene gire maber ni, Rwotwa yam oa ki i kin likwayo pa Juda, dok Moses yam pe oloko lok mo i kom kaka meno ma mako ajwagi.\nAjwaka mukene ma cal ki Melkijedek\n15Lok man doŋ otyeko nen woko ka maleŋ makato ka ajwaka mukene otuc macalo Melkijedek, 16ma odoko ajwaka, pe pi cik mo ma lubo kaka, ento pi tek me kwone ma gin mo pe romo tyeko. 17-Pien coc ma yam gicoyo oloko ni,\n“En bibedo ajwaka nakanaka,\ni kit pa Melkijedek.”\n18Cik macon doŋ gibolo woko, pien onoŋo goro, dok konnye pe, 19pien cik pa Moses yam pe ocobo gin mo kakare, ento kombeddi doŋ gikelo gen mo maber makato, ma twero miyo wanyiko cok bot Lubaŋa.\n20Medo i kom meno bene, Lubaŋa yam okwoŋo kwoŋ i kome. Jo mukene ca gudoko ajwagi laboŋo kwoŋ mo, 21-ento Yecu odoko ajwaka pi kwoŋ pa Lubaŋa ma yam owacce ni,\n“Rwot doŋ okwoŋo kwoŋ,\npe dok biloko tamme,\n‘In ibedo ajwaka nakanaka.’” 22Meno omiyo gicikke ma Yecu ocuŋ pire obedo ber makato mukene ca.\n23Ajwagi mukene ca onoŋo yam welgi dwoŋ, pien to onoŋo ogeŋo nyimgi woko wek pe gumedde ki tic, 24ento Yecu bedo i dog ticce me ajwaka matwal, pien en bedo nakanaka. 25Mumiyo i kare ducu en tye ki twer me laro jo ma nyiko cok bot Lubaŋa, kun giwok ki bote, pien en bedo kwo kare ducu ka bako doge pigi.\n26Ajwaka madit macalo meno aye ma romo cobo mitiwa. En leŋ, gin mo marac pe i iye, cilo me bal pe ogude. Yam gipoko en woko ki i kom lubalo, gitiŋe malo i wi polo. 27En pe calo ajwagi mukene madito ca, ma gityero gitum bot lubaŋa jwijwi, mukwoŋo pi balgi kengi, ka lacen doŋ pi bal pa lwak. Yecu otyero gitum kicel keken ma otyeko lok ducu i kare ma omine kene macalo gitum. 28Adada, cik pa Moses yero jo magoro ketogi bedo ajwagi madito, ento lok me kwoŋ ma gikwoŋo lacen i ŋe cik, oyero Wod pa Lubaŋa oketo obedo muporre matwal.